url: =KHUADO PAWI – Tedim Chin India\nOctober 3, 2017 admin Pawi 0\n~ Dr. Pum Khan Pau\nLeitung minam khempeuhin a kibanglo Pau, Lai, Puansilh, Pawi leh Ngeina kinei kimciat a, Ei minam a tek a thupi pen leh ih gamhluah ahi hi. Tua ahih manin khangthak ten kemin zuunin ih puah ding kisam hi. Zomi (Chin) te zong Leitung minamte sungah khat ih hi hi. Kawl kumpi-in minamkhatin hong ciamtehna sungah, ih ngeina pawi dingin KHUADO PAWI hong ciaptehsak hi. Khuado Pawi pen Zomite pawilakah a thupi pen leh Kumcin kumthak Pawi, Anlakkhit lungdamkoh pawipi ahi hi. Thu dangkhat in genleng Khagilo khempeuh hawlkhiain kisiansuahna pawi leh mailam adingin thupha ngetna, dawhna pawipi zong ahi hi.Zomi ten Khuado Pawi banah Sialsawm Pawi, Ton Pawi, Zunun Pawi, Sa-aih Pawi, Gal-aih Pawi, Khuai-aih Pawi, Tangza-aih Pawi cihbangin Pawi tampi kinei hi. Khuado Pawi pen Tedim kammal hi-in, Khua cih kammal leh Do cih kammalnih kigawm hi a, Khua cih kammal pen mun, hun genna in kizang hi. Do cih kammal pen hawl, not, beng khia ahih kei aleh muak, dawn cihna ahi hi. Tua ahih manin KhuaDo cih kammal khiatna in khatna-ah Khagilo khempeuh hawlkhia, notkhia, bengkhia cihna leh, nihna ah thupha Muak, Dawn cihna ahi hi.\nKhuado Pawi pen Kawl te “mithun Pwe”(meivak pawi) tawhzong kibang a, Zomi sungah zong Haka te’n “Tho Puai” Thantlalang te’n “Thaithar puai” , Falam Laizo te’n “Fang er puai, Zangiat te’n “Dongpi puai”, Khualsim te’n “Tho puai”, Rulbu te’n “Kuk puai” Sim leh Zahau te’n “Thaithar puai”; Matupi te’n “Cak Zoem Pwe”; Kanpatlet te’n “Nampui pwe” cihbangin lawhna min tuamtuam neiciat hi. Tedimmite sungah zong khuakhat leh khuakhat ih bawldan a kibanglo omkha thei ding hi. Bangbang ahi zongin Ciingpikot khuami te khuado Pawi bawl dan kei theihna bangin kong gelhkhia hi.\nKhuado Pawi Bawlhun:Khuado Pawi pen anlak (tuktun) khitteh a kibawl pawi hi a, nidang hunlai leh tuhun zong kibang nawnlo hi. Nidangin “Taang” kilimciin pen ahih manin tuktung baih a, Khuado kha sungin kibawl hi, Mikang kha in August kha tawh kituak hi. Tuhun ciangin Vaimim leh Buh kilimciin ahih manin tuktung hak zawdeuh a, Taang kha beikuan Phal kha kipatlamin kibawl hi. Mikang kha in September kha bei ahih kei leh October kha kipattawh kituak hi. Tua ahih manin Khuado Pawi pen ani akha te tungah kinga hizawloin, anlakkhit (tuktun) hun tawh kizui-in kibawl Pawi ahi hi.\nNidanglai-in Tangvalte a zi neih masiah uh munkhat ah giakkhawm uh a, tua mun pen “Sawm” kici hi. Khuakhat ah beh zui-in ahi zongin, khua tawh kizui-in ahi zongin “sawm” thum leh li om hi. “Sawm” ah mitampi lupkhop theih nadingin taupi kidawh a, tua pen “Thaam” kici hi. Tua lai ah makai khat om in tuapa pen “Thaammang” kici hi. Zan ciangin khuadamin zanpuan a lumkhop ding neilo uh ahih manin lupnatau (Thaam) nuai ah meiphual cih uh hi. Meiphualcih ding sing kidong, singtom uh a, tua pen “Thaamsing” kici hi. Thaammang makaihna bangbangin nasemin gamta uh hi. Ih pu ih pa te’n pilna sangpipi neilo napi khat leh khat thu kimangin, vaihawm makaihzia siam mahmah uh a, kipawlkhawmin thuvaihawmkhawm uh hi.\nKhuado Pawi hun hong nai ciangin “Sawm” ah nungak tangval ten nitak simin khuangtum, phiit lemin lasa uh a, Khuado Pawi adingin kigingkhol uh hi. Khuado Pawibawl ding hun hong tuntak ciangin, Hausapa te’n upa makaiteng kimutuahin Khuado Pawibawl ding hun hong kikum uh hi. Sim leh zo anlakkhit ding hun, khualzin gamvakte kimtheih ding hun, hunlem pen ding ngaihsunin Khuado Pawi bawlni ding hong khensat uh hi. Tua khit ciangin “ taangaupa” khua sungah khuami khempeuh zak dingin tang ki-au sak hi. A zenzenin Khuado Pawi ma in anlak a zonailo a om aleh zong khat leh khat kihuhin kilakpih kipuakpih uh hi. Ih pu ih pa te Christain hilo napi Christian nuntak zia tampi na neikhin uh hi.\nKhuado Pawi ciang meivak dingin Takkung panin Takciimte “Meilah” sat uh hi. Tu hun bangin meivak tuamtuam te kineinailo ahih manin Zomite limzat pen meivak ahi hi. Tua ahih manin pawi tunma in meivakdet dingin meilahsat masa uh hi. Pawlkhatte bangin Khuado ciang zatding ci- in kum kipatcil pan meilah a kigingkhol bang om liang hi. Khuado Pawi tawh kisai-in kithawi masak pen ni ahi hi.\nKaubet ni-ih cih pen dawi leh kau, khagilo khempeuh khawlkhiat, notkhiat, bengkhiat ni hi a, kisiansuahni ahi hi. Hihni-in Pawl omkhawmta uh hi. Pawlkhatte’n inn ah akhawi uh khuaite hal uh, Pawlkhatte’n gamsunga om khuaite sim uh hi. Khuaino pen Zomite meh lakah mehlim mahmah khat ahi hi. Pawlkhatte’n saphelh (zusa phelh.. etc.) awmin pawl omkhawm uh hi.\nNitak sanggam melmak hunciangin khangnote a “sawm” tek uh ah kikaikhawm uh a, tua panin tualteekte innah pai uh hi. Khuazinkhit ciangin “Tualteekpa” in meilahsippi khat de in a veilamkhut ah tawi-in, a taklamkhut ah tuga khat tawi hi. A nungah thau tawi khat , daktal tawi khat, zam tawi khat in zui uh hi. Kaubeng dingin Tualteekpa hong kipan a, tuga tawh mimbeem taangbem teng satin “ Kau aw ciahta in na zun na ek namsia, na ni na kha cingta hi manlangin ciah in” ci-in kikokawmsa in innsungpi pan kongbiang ah, innliim ah, innka-ah, tuangdungah, innkadawn atuntak ciangin nakpi-in kiko a, ciahta vow! ci-in a tuga tawh sialkong dengphei hi. Tua khit ciangin a nungah thau tawipa in a thau lawn hi. Tualteekpa in a meilahcip khennih suahinin, huangkongpi sak leh khang gawl tungah alomin suang hi.\nTua khit ciangin mipi-in Tualteekpa meicip pan meideciat in, kigualdiudeu in khua nawl muallam manawhin pai uh hi. Khuanawl mual tun ciangin paulap a tuamtuam zong uh a, gimlua tahang ei, ih meilahsip zong tumta ei, ko hong zuizo nawn kei nung ei, ci-in paulap tuamtuam zongin meilahsip lomkhat cihsimloh teng sumit uh hi. Meilah sip lomkhat pen detsain singdawn ah suang uh hi. Tua khit ciangin mipite daikhipkhep in, khuazing sungah lampi zawtkhiankhian in innlam zuanin ciah uh hi. Tua pen a hawlkhiat kaute in aleh zuihkik loh nading deihna ahi hi. Khuasung innsung a om kha gilo, dawi leh kau khempeuh kido kihawlkhia, kinotkhiain kisiansuah ni ahi hi. Christian ih ih mapek in mitin ih muh theihloh khagilo, dawigilo te tua bangin ih pu ih pa te’n nahawlkhia uh hi. Hibangin innsung khuasung na siansuah uh hi. Kum khat sung annek tuidawn ding khempeuh a siangtho a suahna dingin asiansuah uh ahi hi. Zingciang khuavak kal ding ngak lah mahmah tek uh hi.\nPhalvak tungin naupangte ihmu thei nawnloin thobaih uh a, sa em nadingin, khuapua lam ah singkangtom uh hi. Thangmualdawn ah ni hong suak a kipanin khuasungah vokham kiza ziahziah hi. A tamzawin vok go uh a, pawlkhatin “Meipum” a go zong om uh hi. Meipum cih pen Sial, Bawng cihte pawl hi. “Pawlsa” pen kumsimin innkhatkhit innkhat ban pai-in a khawi uh ahi hi. Sagawhkhit ciangin nangkhau tawh tuuk teh hamtang uh a, Papite a kiho uh ciangin “No tutung na pawlsa uh a limci hiam tuk bangzah” cih kammal pen dotmasakin kinei uh hi. Gentehna in salep hi, tukli leh belitung hi, tuknga beliphei hi, leh saleep hi, nupi-tuk guk hi e, cih bangin kidawng kik uh hi.\nSun in khangno pawlkhatin nitak khuai lakna-ah puak dingin zozu innkhat lawhta, lawhneu khatta khon uh hi. Tua pen “Khuaisahzu” kici hi. Inn ah papite’n sa huankawmin zutaak kisuah uh a, Zozu khum a dawnkawmsa un mailam nuntak khuasak ziading kikum tangtang uh hi. Sunni hong kai ciangin nitak annek ding kivaihawm pah hi. Banghang hiam cihleh Ompi ni pen si-ansiah ding leh nitak ciangin Khuailak ding vaithupi neilai uh hi. Annek ciangin Khanghamte sanam umkeu khat tawh a tuamin kipia a, Uham khanghamte zahtakna upatna ahi hi. Tua bek thamlo in Uhamte ankuang sawk masiah khangno te’n an kinelo hi. Christian ih hih main Zomite ngeina sungah Uham khangham Pi leh Pu, Nu leh Pa te zahtakzia upatzia kineikhin hi. Tua bangin khat leh khat itna tawh sakibaakin zukitulh uh hi. Nitak an nekkhit ciangin naupangte sangoi leh sabaak pawlkhat tawi-in a lawm itte tawh lamdung lamkal ah “Zawl-an” kipuak uh hi. Tua pen naupangte adingin kumkhat sungah nop asak pen hun uh ahi hi. Zomite ih naupanlai ih neutung hun mahin zong “Zawl leh Lawm” cih athupi sak, a kinekngaih vauvau a ki-it phadiakte ih hihna kilang hi. Nungakte’n zong alawmngaihte uh ahawh ding lamenin , kongvang pan khuadakdak uh a, meh leh an khentuam in siah uh a, an nek ding ngak uh hi. Hi bang ngeina hoih tampi Zomite sungah ih nei khinkhian hi.\nAn nek khit ciangin papi te’n kumkhat sung hong nusia(misi) sazian om zahzah “sanam”(satak, asin, alung, akal, atuap, azel, cih te pawl…) khil-in, tua leh zutaak, thawlkhat (tuhun teh niangtui) tawh sinungah puak uh hi.Tua pen “Si-ansiah” kici hi. Nidang lai-in sanam, zutaak, zu-ha, leh sathau te pua in hanmual ah asisate luhawmte(misi luhawm) anvakin sathau kinilh sak hi. A sisate zahtakpiakna lim hi a, a maute kha in hong thei hi cih upna nei uh hi. Kisiansuahna lim zong ahi hi. Sihkhit nungah nuntaakna, kha nuntak tawntungna om hi cih pen ih pu ih pa te hun lai, Christian ih suak mapek in na om khinzo hi.\nNitak khuamui ciangin khangno khempeuh “Minam-puan” tawh kizemin Khuaila dingin Sawm ciat ah kikaikhawm uh hi. Kumkhat sung nungak tangval te ahoih pen ni, A Vam pen ni ahi hi. Khuaila dingin apai uh ciangin daktal , Zam, khuang, phiit , nanglukhu nih, Khuaikhau, zubeltungneukhat pua uh a, mimalkimin meilah lomp khat tek leh cimbeng sukvuisa honkhat tek pua uh hi. Pailamin lampi ah daikhipkhep in pai uh hi. Khuailak nading mun a tun uh ciangin mihonpi munkhatah khawl in, “Siampupa” zubelneu leh nangkhukhu nih tawh khuaila dingin pai hi. Khuai pen mei tawh hallo, phuisamin a khut tawh la a, khuaibu sung pan khuaipheekhoihpen la in, Khua gamlim tawh kituakin sak leh khang, nisuah nitumna ciamteh in, nanglukhu nih sungah khupin hong paipih hi. Tua khit ciangin mipi-in meilahsippi khat tek tawh khuaikhau len kawmsa in kigual diudeu in ciah uh a, Siampipa masa, daktal,zam, sialki leh phiitmutte in zomin gualzawhna tawh innlam hongzuan uh hi.\nPhiitmut kawmin “khuamual” hong suak uh a, mipite in meilah kuangah cimbengvuite thehin tezaizai hi. Phiitging pen ngaih, zaknop mahmah in, soprano, tenor, alto, bass cihbangin aw tuamtuam tawh tum uh hi. “Khuamual” ah innngakte in zutaaklim pen tawh dawn uh a, zo zutaak abanban in kigualtulh uh hi. “Khuatual” tuntak ciangin tawlkhatsung phiitmut in laam uha, tuakhit ciangin Siampupa in Khuaibu hongtani ei.. ci-in nakpi takin kiko a, mipite daikhipkhep uh hi. Siampupa in nanglukhu hongkhia in, khuaipheek tungtawnin kumkhatsung nuntakziading tangko khia hi. Gentehna in Khuaino a pusuak a om leh khuadangah atai, alal omding ci hi. Khuainosi a om aleh tua veng ah misi omding ci hi. Khuainobusa a om aleh nuamsa in ahau omding ci-in, mailam thupiang ding genkhiatna nei hi. Zomite zong mailam thupiang ding a theinuam mahmah minam ih hihna kilang hi.\nTuakhit ciangin numei leh pasal kikalhelh uh a, Phiitmut in lasa a, Sawm zui-in La kidemin nopci mahmah uh hi. Hi bangin zanthapaai gualnuamin Khuado Pawi bawl ziahziah uh hi. Khuadola dawng zanihval bang a omte sa ziahziah a, ciah ding hun ciangin tawpna la khat om in tua la asak khit uh ciangin ciahin, kikhen pan uh hi. Khuado Pawi pen nithum panin kalkhatval bang omkhawm uh hi. Sun in Innkatau ah daklaam in khangnote gualnuam uh hi. Dak pen aw namthum om in soprano, tenor leh bass cih bangin aw zaknop huai takin tum uh hi. Khuang leh zam, Phiit leh Dak te tawh la-aw a tuamtuam in tum uh a, zaknop mahmah hi. Ih pu ih pa te hun lai-in amau khuahun tawh kizui-in music lam na khauh pai mahmah veve uh hi. Hibangin kalkhat sungbang Khuangtum, zam tum, sialki tum, Dak tum, Phitmut lasa in Zo Ngeina Khuado Pawi kumsim in nuamtakin bawlkhawm ziahziah uh hi.\nPasian hong piak ih ngeina pawite hangin ih lungdam hi. Ei uttel ahilo minam hangin angtangin, ih ngeinate zunin puahin kemcing ding hihang. “Zomi-in kei kapiang a, Zomi bangin ka nungta” cih la a om mah bangin ih minam it in ngeinate thupi ngaihsut ding hihang. Minamkhat in hong kiciaptehna ih ngeina pawi a manthan loh nadingin Zomi a it U leh nau khempeuh aw ih ngeinate kepsiam ding hihang. Khuado Pawi-in Zomi khempeuh hong kipumkhat sak hi. Unau khat innkuankhat ih hihna hong kilangsak hi. Kampau hong deidanlo hi. Biakna hong deidanlo hi. Numei pasal hong deidanlo hi. Khangmoi khangham hong deidanlo hi.Mipil mihai hong deidanlo hi. Mizawng mihau hong deidanlo hi. Beh leh phung hong deidanlo hi. Zomi khempeuh i ngeina Pawi ahi hi. Khuado Pawi pen Zomite adingin Pasian hong piak thupha lian mahmah khat ahi hi. “Ngeina in minam kipin khosak a, Ngeina in minam tangthubu ahi hi.” Christian te nuntak zia hong hilh Zo Ngeina Khuado Pawi , Zosuan vontawi tun leh zua, ciin leh tuai aw zuunin puahciat ve ni.\nKhuado Pawi Thu\nTedim Chin Professor in Award Sang\nKhuado Pawi Shillong 2017


timestamp: atn

url: =Gamdang omte leh innlam omte kizopna tawh kisai :: ZOMI DAILY\nposted on 24 October 2017 at 12:20 am Lomkholna: News, PhilipKhaipu, Zomi\nRev. Father Robert Kam Hau in Nashville thuzuite tawh thusinna ciapteh sunsun teng\nThu patna: Tuni I kikup ding kadeih pen, ka lungsim sungah a omden thu khat hi’n no kiang ah a dawnna kisam ing.\nPasian thupha tawh Zomite haksatna tampi kawmkal ah tuate kantan in gam minthang leh gam hau tuamtuam ah khuasa in tampi ki om aa, lungdam huai hi. Zomi a tulza a sim lakpan noteng bang USA tungthei cih pen Pasian teltuam tatak hi uhteh. Haksatna gentheihna a thuak kha veve noteng khelkhel na tun khak uh pen Pasian thupha a sang na hih lam uh na kitheih loh ding uh kong patauh pih hi. Tua ban ah hih na thupha san te uh pen thupha tatak hilo in taksuak lo a siatna ahih zawk ding zong kong deihsak kei hi.\nZomite tampi tak gamdang na tun man un I Zogam ah khantohna tampi a om mah bang in kiamsukna lam ah zong tampi mah om veve cih ding hi. Neih leh lamh leh zing huan nitak huan a kipan silh le ten te ah ki khangto mahmah aa, ahi zong in thumanna leh cihtakna lam ah ki kiam suk in, Pasian thu lam ah zong tampi tak in ki thahat zo nawnlo hi. Tua hia, khual lam leh innlam kizopna ah I kitheih pih loh haksatna nengneng tampi om ding hi cih kong pulak nuam hi.\n1. Na bills gengen uhUSA kong zin ma in USA a te sum hau in nuam asa mahmah ding in kong lam en aa, na inn lamte uh na panpih nate uh ka ngaihsut ciangin thupi leh hampha kong sa hi. Ahi zong in kong tun tatak te’h na Bill gengen uh bang hiam ci a ka tel zawhloh pen a katel aa, pua khop kong sa mahmah aa, hehpih huai kong sa hi. Hilai bek hilo Zogam ah zong na bill uh om ahih man in hong hehpih mahmah ing. Mi pawlkhat bang in no sum zatna leh na septe uh ong theih pih peu mahlo in Sai citeng ah “US aten hong sum khak te’h kong piak ding in na ciapteh sak o”, ci’n a kisam tawh a kisamlo tawh batlak ziahzaih lai uhhi. Hanciam lai un I Zogam ah zong na bills uh tampi omhi.\n2. Nu le pa khasiatnaMi pawlkhatte a zite uh innlam ah om ahih man in Phone ho a hia, sum khak a hizong in a nu le pa dam lai gegu a zite bek konlawh in nu le pa in thei khalo ahih man in akhasia tampitak omhi. A zite uh hoho napi in a nu le pa aho mello tampitak omhi. A thu in a nu le pa pen Dollar pi le pu min tangin khusung vak leh uh mite’n “Nang bel na tate US om, sum hong khakkhak dingin hampha lua te’h Dollar tuhphah himawk cia”, ci’n lungdam pih mahmh uhhi. A hih hang amau theih pih kha mahmah lo. Innlam pen a phone lent thuthu himawk in hong gen kik kei leh bang mah kitheilo ahih man in nu le pa tampi tak tate sum khak zong a theilo om hi.\nAhih theih nak leh na nu le pa damlai ahih leh ta in hong neih a hong khansuah, hong kep ahih te’h na thupha san te zong theisak unla khasia sak kei un. Gamdang om mi pawlkhat ta leuleu in, inn lamte sumkhak ngei lo napi in khua suang ah, lawm le gual lak ah, ahi zongin vai khat pepeuh a om ciangin, innlam a om nu le pa leh u le nau konlawh se lo in “US a om tua in bawng khat/vok khat tawh mopawi hong lop pih hi”, Cih peuh US a om tua in sum tua zah tawh huhna pia hi cih a kipan min deihna peuh tawh innlam te theih pih lo in a kisam tawh kisam lo tawh sum mawk khak thei uhhi. Tuate hang in innlamte a khasia leh a lungkimlo nu le pa u le nau tampi om hi.\n3. Sung le Pu kikal Gamdang om pawlkhatte a zite un a nungsang lamte hoho in kithu zaza uh aa, a pasal lamte in thu le la theilo kiho ngeilo ahih man in a lungleng honkhat om hi. Gamdang omte ong kiphawk in nong hopih uhteh ki angtang mahmah hi. Pasalte nasem in nu le pa ho manlo kha mah ding hi uhteh, ahi zong in vai thupi leh nopna dahnate ah sungh lam te’n thu a theih masak zawk ciangin ki theihsiam lohna om thei hi. Mi pawlkhat a sungh lamte tawh ki thu zazaw ahih man in haksatna kitheih pih ahih na leh a zite genpih na tawh sum khakkhak in nu le pa thu za ngeilo bek thamlo in a theisak vetlo zong omhi. Tua bangte ah a channel tot a dik loh te’h hoihlo theihi.\n4. Khuasuang le pawlpi sungahKhua lamah a om na innkuanpih teng uh pen Makaite leh upate aading in a uk haksa teng ahihi. Thu lah manglo in zong a kihilh theilo tampi tak omta hi. Gamdang sumkhak ding bek ngak in bang mah a semlo a vakvai mi tampi om hi. Nipi nite kikhawm selo, sum sang ta le uh piakkhia se lo in, a kizang theilo innkuam leh khangno tampitak I zogam ah omhi. Gamdang omte sumkhak tawh Circle lei in, Phone hoih tawh nikten puasilh hoih nono silhin I khantoh sam hangin gamtat luhek leh omdan paudan te ah ki tualniam ahih man in siatna leh kiamsukna lam ki manawh hi. Mun khatkhat te ah Biak inn hoih nono kinei hi mah leh Tote, Siate ki enzolo a kikhawm ding mi omlo hi. Zu le sa tawh kidiah in tuahsiatna leh sihna in mi tampi hong la khin zo hi. Nupi pawlkhat leuleu Pasian thu lamah piangthak ciding I hiam a mau thusuak tawh inn lusik a vak in thungetsak uha, tu le tate kemlo innsung innpua puahlo in vakvak uhhi.\nThu khupnaZomite thupha ngah I hih takpi leh tua I thuphate in thuhoih thupha a gahsuah ding I kideih sak hi. No teng bek thupha ngah hilo in I Zomipih khempeuh inzong thupha a ngah theih nading in hong gelsiam in hong ngaihsun pha mahmah un. Pasian hong thupha piakte in gah hoih ngahpha hong gah nading in Innlam tawh kizop nate ah thu hoih thupha gelsiam in Nu le Pa lungdamna, U le nau kipakna leh Pawlpi phattuamna ahih theih nadingin mimal kim Topa thupha hong pia tahen.\nRelated: Sangsia pipa ~ Philip Khaipu\nHite ken hong gen kei leng kuaman hong gen loding hi. Midang hong pai te in hong phatphat lel ding uha, na thupha ngah nading lampi uh hong honsak loding hi. Hih a tunga thute tawh kisai in no mau hoihsak dan leh no pan mun ciat pan in ahoih theipen in ki puahphat huai te ki puahpha aa, thupha nak nong suahkim ding uh kong deihsakna leh ka thungetna hi.\nA gelhkhia : Philip Khaipu\nPrevious: A (3) veina Shan State Multi-Ethnic Nationalities Conference ah Zomi Palai kihelna\nNext: Ni Lamdang Khat! ~ Pu Thangboi


url: =Tedim khua khantohna ~ Khup Khan Thang :: ZOMI DAILY\nposted on 27 December 2017 at 12:06 pm Lomkholna: Khupkhanthang, News, Tedim\nLaisim mi akua mahpeuh, Tedim khua khantohna thu ih gal zakciangin ih lung bang hong noptuam keei hi. Leilulam ah Tuilangh leh Tualzang khua khung ciang bang inn or innmun dim khin cih te khawng ih mitkha in kibawl theilo zawzen hi. Up-hak bang ka sa hi. Banbang hileh a’ziakai luat maa-in, Town planning hoihtak bawl-in, Zato, Sang, Shoping Center, Fresh Market, Park etc. mun ding cih khawngte ihgel kholh kul ding hi. Tua ban ah, Veng min (Yatkwet or Quarter) zong ih phuah kul ding aa, lampi min zong ihvawh kul ding hi.\nNidangin Tedim khua pen Hausa khat bek om aa, Tedim mah kici pah lel hi. (FYI ; Tedim khua Hausa masa pen Kala te Mukta hi kici hi.) Kum 1962 khit ciangin, Tedim ah Hausa Committee 3 pha uh aa, Veeng 3 kisuah in, Lawibual veeng ah, Pu La Cin Khup, Tedim veeng ah Pu Khaam Za Thang leh Sakollam veengah Bo Kham Khaw Langh te Hausa ahih uhhi. Tua hun-in Leilum pen Tedim Myo ah kihel nailo hi. Hausa pen B. Cin Nang hi.\nLawibual veeng ihcih pen a kimawkphuah hilo in, nidang lai-in, tu aa lawibual primary sanginn mun bual ah Pu Mang Gin lawi te bual uh ahih man in, “Mang Gin Lawibual” ki ci aa, tuapan in damdam in Lawibual hong suak ahihi. Tua mah bangin, nidang lai in, Mangkaang galkap te in, Tedim khua leilulam munzaang tengah POLO (Sakol tung tuang kawm aa, bawllung neu sat) kimawl uh ahih man in, tua mun pen Sakollam zaang ki ci hi. Mi hong kiten’ ciangin Sakollam Veeng hong kici hi. Tedim pen a khua min ai ciangin, Tedim veeng pen Myoma veeng kici hi. (Theiding: Mangkang te hong tun maa, Tedim khua veeng minte agen ki hilo hi)\nTu in, ih Tedim khua pen Ciimtang ciang dongphial zai ta ahih man in, Mualtuk khensiah Leilu lam munteng Veeng khat (Yatkwat) khat suah in, a veeng minding “Khuangnung Veeng” ci leng hoih ka sa mahmah hi. Banghang hiam nacih uh leh, Khuangnung khua pen tua mun kiim tengah om in, taang khua (Old village Or Ancient Village) khat ahihi. India gam lam atung ih sanggam “Simte” a ki cite in, ko Khuangnung khua pan aa alal or apeem ka hi huh hi ci hi. Tua hihleh ihsanggam te tawh zong ih ki-itna hong khang dingaa, taangthu gengen zong ihsuak ding hi.\n“Tuicing” a kicipak pen a kikipsak maa aa, kei muhdan kong genna hi. “Tui” ihcih kammal pen taanglai in ihpu ihpa te’n “Khua” a cihna hi aa, ko khua “Tuithang” bang “Khuathang” acihna hi ci-in Sia Kam Khaw Thang in gen ngei kici hi. Tua hileh “Tuicing” pen “Khuacing” a cihna hi lel aa taangthu khiatna taktak neilo kasa hi.\nPrevious: Kuala Lumpur khuasung aom Ampang Park ki khakcip tading\nNext: Thuphangah i cih in, dahin athum atau te


url: =Kiphatsakna pan Picinna lamah ~ Thang Van Lian :: ZOMI DAILY\nposted on 16 January 2016 at 8:00 am Lomkholna: Article, Biakna, Thangvanlian\nMi kiphasak khat peuh na tuak kha ngei hiam? Bang hangin kiphasak hi ding hiam? Ei mahmah zong ih kiphatsak lam ih phawk loh hun tam gige ding ahi ta zongin kei’ tuahkhakna ngei ah mi kiphasakte pen apilna ahih kei leh a siamna, a neih a lam ahih kei leh a mel a tha kicing a sa, ama’ muhna tanah kuamah eng keng… aci mite ahi uh hi. A taktakin apil taktakte kipilsak het lo uh a, ahau taktakte kihausak lo uh hi. A hoih taktakte kihoihsak lo uh a, a hat taktakte kihatsak lo uh hi. Mi khempeuh in manphatna khat ciat kinei napi mi’ a muhsak lo a ei a bek muhna panin kiphatsakna hong piang hi.\nPilna, siamna, hauhna leh minphatnate in ahi ding zahin mui a but lohna leh phattuamna apiansak zawh lohna ahang tampi lakah a kitel phadiak khat in ‘kiphatsakna’ hi hi. Siamna kizatna ding akhaktanpi in kiphatsakna mah ahi hi. Mi kiphasakte kuate hiam ih cih ciangin mi tawh akipawl theilote hi. Mi thusim lo uh hi. Kiphatsakna in mimal, innkuan leh kipawlna khat peuhpeuh ah hoihna piangsak ngei lo hi. Kiphatsakna tawh kisai-in Will Sol Tedim Lai Siangtho sungah zong sak leng mun 43 bangah kimu thei a, a vekpi-in kiphatsakna a siat huai zia lam tam gen pen uh hi.\nPaunak Lai Siangtho sungah hi bangin na kigelh hi: “Kisaktheihna in siatna hong tuaksak a, kiphatsakna in pukna hong piangsak hi.”1 “Kihisakin gamtatna leh kiphatsakna lungsimte pen mawhna hi a, migilo hihna lim ahi hi.”2 Kiphatsakna leh a innkuanpih teng pen Lai Siangtho sungah hi bangin na kigelh hi: “…hoihlohna, huaihamna, khatlekhat kisiatsak nopna, hazatna, mi thahna, kitotna, khemna, a sialam bekbek ngaihsutna, zuau genna, mi gensiatna, Pasian muhdahna, midangte a heh theih a maizum theihna dingin gamtatna, kiphatsakna, kisialhna, thusia bawlna, nu leh pate’ thu man’lohna, gamtatsiatna, ciampelna, midangte khuallo, hehpihna neiloin, a sia namkim”3 cihte hi.\nPaunak leh thupil ka sim ngei khatah: Akipuk kuan ciangin kiphasak masa hamtang hi;4 Kiphatsakna leh zawnna pen hoih lo napi teng khawm gige thei uh hi;5 Kiphatsakna masa a, maizumna in nungzuih hi;6 kici hi. Hi takpi hi. Kiphatsakna tawh akithuah ciangin bangbang pilna siamna ahi a, hauhna liatna minphatna ahi phial zongin zahtak huai ngei lo hi. Sawt kimang lo hi. Zomite zong khamtung mualdawn panin Pasian in zang gamah hong puaksuk a tuipi gal dongah mi’ sin bang sin thei sem thei dingin hong pantah hi. Tangthu en kik leng hi bang dinmun ih tun sawt nai lo ahih manin kiphatsak khak ding a ol mahmah lai ahi hi.\nDaniel Defoe kici mi khat in, “Natna a suksiat leh abawlna zong suksia pah hi”7 ci ngei hi. Siavuante’ gen hi leh kilawm hi. Picinna lamah ma ih sawn toh semsem zawh nadingin kiphatsakna lamah a suksia mahmah dinmun pan kiniamkhiatna lamah nakpi-in kizun toh kul ding hi. Zomite minam picing kician khat ih suah theihna dingin kiphatsakna paisan a, picin ih kisin ding kisam pha hi. Reinhold Niebuhr kici theologian khat in “Kiphatsakna pen mawhna bulpi hi” na ci ngei hi. Ama’ gen bangin mawhna bulpi ahih theihna thute en pak leng:\n1) Thuneih kiphatsakpihna (Pride of power)\n2) Thutheih kiphatsakpihna (Pride of knowledge)\n3) Pha kisakna kisaktheihpih (Pride of virtue)\n4) Biakna kiphatsakpihna (Pride of religion)8\nMimal leh kipawlna ah hih kiphatsakna in maban limci tampi hong suksiatsak thei a, akuitung ding kimlai paktawngsak hi. Sumbawl lawhcing kipan khat hong kiphatsak ciangin asum kuan hi pahpah hi. Nasep ngah thak khat hong kiphatsak ciangin nasep za khang nawn pha lo dingte hi thei hi. Gamdang tung khat hong kiphatsak ciangin thu a khual zo nawn lo hi thei hi. Tua pen kiphatsakna gah na hi gige hi.\nGam khangto mite’ lungsim puakzia leh thupi asakte uh research bawlin akikanna khatah, “Nuntak Hoih” (Ethics) thu masa pen hi, kici hi. Zomite zong minam khangto leh minam kip ih suah theihna dingin ih nunzia ah kiphatsakna paisanin picin dan ih siam kul ding hi. Khristian ih hih zawh kum zalom nih bang ih lutna sungah zong mawhna tawh kisai ih kihilhcian ciangin “Adam’ mawhna” bekbek ih gal gen ding hong hi thei nawn sam lo hi. Gamkhangto tehna pen amitamna, agam zaina leh leisung sum piang phazah tawh kiteh lo a, amihingte’ lungsim puak tawh kiteh pen hi, kici hi.\nHih thu in Zomite lametna lianpi hong nei theisak hi. Bang hang hiam cih leh ih mi tam leh ih leisung sum piang gen ding om lo a, ahi zongin kiphatsakna apaisan minam nunnem leh picing ih suak thei hi. Tua pen sum tampi tawh lei a kul zong hi lo hi. Hausa, Upa leh biakna makai hihna khawng kiphatsak pih kha kei ni. Zomite’ sungah beh kiphatsakpihna, Pawlpi (denomination) kiphatsakpihna, Hausa kiphatsakpihna, khua kiphatsakpihna cihte in minam khat a ih kalsuanna ah mazan lahna leh mabinna tampi hong tun khin hi, cih tangthu in hong lak hi.\nLeitung minam picingte’ kiang anopna khat in kiphasak het lo, ih pilloh ih siamlohnate hong zahpih het loin itna tawh lam hong lakzaw uh hi. Ahi zongin kiphatsakna in mi zahpih baih sese hi. Khuapi ateng zo masa hihna, gamdang tung masa hihna cih bang tuamtuamte kiphatsakpih kei ni. Banghang hiam cih leh kiphatsakna in pilna siamna, hauhna liatna leh min hoih minpha khempeuh kipuksak hi. Leitungah kumpi hoihlote in mitampi a lomlom a thah theihna ding galvan (Weapon of Mass Destruction) neih ding hanciam niloh uh a, kumpi hoih leh pilte in ahih uh leh mi alomlom a lunglutsak theihna ding nasep (Weapon of Mass Attraction) bangci neih theih ding, cih thu buaipih uh hi, kici hi.\nZomite apil ahai alom atang a ih tun ngeingaina gamte en le hang Pasian’ hehpihna tawh minam picingte’ ziak a zo ih hih lam kitel hi. Ei zong ih tuntunna ah midangte a lomlomin alunglutsak zo minam suak thei ciat leng deih huai mahmah hi. Tua ahih manin ih kim ih kiang a minam picingte’ picinna thuguipi khat ahi kiphatsakna nusiat ding leh picin kisin ding lam thupisakin hanciam ciat hi. Mi langdo masak ding leh mi lehpan ding sangin mi hup ding lamsang ngaihsutpi-in nei ciat ni. Z-Zomite han lungciam khangto diam! Rev. Thang Van Lian\n1 Pau 16:18.\n2. Pau 21:4.\n3. Rom 1:29-31.\n4. Manglai-in “Pride goes before a fall,” kici.\n5. Manglai-in “Pride and poverty are ill, yet often dwell together,” kici.\n6. Manglai-in “Pride goes before and shame follows after,” kici.\n7. Manglai-in “Desperate diseases need desperate cure” kici (Daniel Defoe).\n8. Smith, David L., A Handbook on Contemporary Theology, Grand Rapids: Baker Books, 1992, 33-34.\nPrevious: US gamsung khualzinna pawlkhat – 14\nNext: Tulaai Leitung Thuthang Tuamtuam Updates January 15, 2016


url: =Nisim in mat hong kila ~ Tdkhen :: ZOMI DAILY\nposted on 31 August 2018 at 11:04 pm Lomkholna: News, Tdkhen\nKenya gam, Nairobi khuapi-a gamukpa’ nuai-a ulianpa’zi in nungakno khat a nasem dingin a ompih hi. Kha thum sung a sawt ciangin a pi’kiangah, “Pi aw, Moslim kumpipa’ zi meltheih hilo na hia mataw, ama’ kiangah zong kha thum sung ka omtheih nadingin lai hong gelhsak in” ci-in a gen hi. A pi in, “Ka kiangah hong om lai ve, na khasum zong hong khang sak ning maw” a cihleh nungakno in, “Pi aw, khasum khan ding deiha paikhiat a sawm hikei ing.\nBang biakna zui ding ka hiam cih khensat theilo ing a, na kiangah Khristiante’ om dan kha thum kong sinkhin a, Muslimte’ om dan sin dingin kha thum mah om’ ka ut hi. Tua ciangin ka zuih pen ding biakna ka thei tading hi” a cihleh a pi in, “Aw tua himawk maw; nong om’tuung’in na tupna hong thei hizen leng maw” ci-in a kiphawk mahmah hi.\nKHUTNIH NEITE HAMPHA LUA\nGalpi 2 na hun lai-in galkap hon lakah ciamnuih bawl dingin Jimmy Durante kicial hi. Jimmy in hun tam a ngahloh thu, minute 10 sung bek hun a zattheih ding a zasak hi. Ciamnuih khatbek nong gen zongin, ci-in a cial veve uh hi.\nJimmy zong hong tungin Stage ah hong kahto a, ciamnuih khatbekmah hong gen takpi hi. Ahi zongin paikhia lo-in a maigual lam munkhat a en niloh hi.\nTua tengleh a ciamnuih hong zom kik a, minute 15-20-30 dongin thangah takin hong zom to hi. Tha kinak ngah pha mahmah ahih manin, a paisuakin khut kibeng himai hi. Hun man ciangin Stage nung lam panin mikhat hong pai a, Jimmy angpom’ in, “Hun tawmno bek ngah ing cinapi bangci dan hiam” a cihleh Jimmy in, “Hun tawmno bek ngah mah ing.\nAhi zongin a hang’ na theinopleh hong musak ning, endih in” ci-in a maigual-a pasal nih tukhawmte a lak hi. Tuate nih pen gal sungah a khut langkhat tuak a kitansuah uh ahi hi. Khat pen a veilam kitanin, khat pen a taklam kitan hi. A tutkhop uh ciangin a khut neihlai sun uh kipawlin a bengkhawm thei a nahi hi. (Sound of One Hand clapping, a cih, Tim Hansel’ gelh sung aa kila hi). Tdkhen\nPrevious: Kunglam zuanin tai ni ~ Dong Mung\nNext: Hong kidenna suangte tawh kulh ciangin ~ Job Cinpi


url: =Khanthuam Tangthu – Sukte Gamzai Kipatna Taangthu. - Laibu Saal\nHome > Zomi Paltan (Galkap) > Khanthuam Tangthu – Sukte Gamzai Kipatna Taangthu.\nKhanthuam Tangthu – Sukte Gamzai Kipatna Taangthu.\n1. A pianna leh a neu lai thu:\nNekzom’ tapa Kaihmaang in, Mualbem khua-ah Hausa a sep hun sungin Zaangthuk’ tapa Maangkim leh Pi. Lawmdim in, tapa khat nei uh a, a min Khanthuam a phuak uh hi. A nu a pate khan’ hun laitakin Teizaang khua-ah siah kai masate hilo uh hi. Teizaang khua a nasat masa Zahlang mi Bawihang in Mualbemah siah hong kai masa hi. Ama khan’ hun laitakin Tanlai Teizaang dong ukin siahlawh na kai ngei hi. Bawihang pen a pil na lam sangin thatang hatin a hangsan mi khat a hi hi. Tua hun laitakin Khamtungah mi kitam nailo-in khua khatah inn li inn nga khawng bek kiteng lingleng hi. Bawihang galhang a hihna hih bangin hi bangin la na om hi.\n(a) Hong en un hong en un geelkawn nuai hong en un,\n(b) Geelkawn nuai hong en un lailu siavau paak bang, na ci hi.\nTua hun laitakin gal lutang sing tungah suang lo-in tuum khau heekin geelkawn luigal leh luigal-ah sing phutin tuumkhau khungin gallu suang uh a guipi khatkhat ngah thei uh hi ci-in ki gen hi. A hi zongin Bawihaang hong kiamkikin, Teizaang khua Sukte Kaihmaang in hong uk leuleu hi. Kaihmaang zong hong hat mahmahin a khuakim khua pam in hong zahtak mahmah hi. Kaihmaang khang hunin sum leh paai tampi nei hi mah ta leh, a neih a lam teng lakpanin Sialsut tei a kici Teipi khat nei a tua pen a manpha mahmah hong suak hi, Bang hang hiam cih leh, Sukte mi khempeuh a ton ciangun Kaihmaang’ sialtei lo-in sial sun theilo se uh hi. Tua teipi pen Heilei khua Hau zanang’ innah om hi. Tua sial teipi sap dingin sialsa bakpi tawi nih tangta-in kisap ngiatngiat hi. Ama teipi lo tawh sial ki sun theilo hinapi-in asial sutman dingin a mit leh a mit kikal a a vun bek aman ngah hi. A u anaute’ khem hilo-in a tul pipa un a telsak a hi hi. Bang hangin tua lai mun tektek na la se hiam cih leh, tua hun laitakin dawi ki kihta lua mahmah a hih manin, losia biakna-in nei uh a tua hangin tulpipa in zong a na tel hi ding hi. Tu hun Pasian’ thu ih theih khit hun ciangin hong kitelsak hi leh bel sial mai vun sangin Kaihmaang’ teipi sap mah ki tel zaw ding hi.\n2. Tagah mite’ simmawh khat hi:\nKhanthuam’ pa Maangkim hi ta leh, Khanthuam mahmah hi taleh mi zawng, mi genthei khat ana hihmanun a tanaute in beh leh phungin zong sim lo uh hi. Khanthuam’ kum sawm khawng a phak laitakin khat vei a lawmte tawh Teizaang tual bawlna-ah mite in tual la a sak laitakun vapai kha uh hi. Tua laitakin Limkhai Hausapa Zelvum akgia sawnkai tot kawmin a lum a tei tawh a va pai phei pen a lawmte tual sung a ki mawlte in suangtang a lot uh leh a khang a ki liansak mahmah a pai bulbul Zelvum’ va kha citciat hi. Hausa pa zong mi ki liansak mahmah khat a hih mah bangin heh sa-in tual sungah va lut a, “Suang tawh kei hong deng kua nei vuam,” ci-in a dot ciangin a lawmte in, Khanthuam tagah khat a hih manin, “Khanthuam hi,” ci-in Khanthuam khiat mikmek uh hi. Mualbem khua Hausa Kaihmaang’ inn a tun ciangin Limkhai hausapa Zelvum in Khanthuam’ kiangah, “Suangtang tang 7 tawh kei hong deng na hih manin suang tang khat ciangin vok tukthum khat ta tawh nong kitat kul ding hi,” ci hi. Amah tagah ahih manin vok tukthum sagih cih thadah khat zong nei zolo hi. A u anau te’n lah huh nuamlo a hih manun Zelvum in, “Tua ahih leh, a sa sanin to hong kai ta hen a cih ciangin Khanthuam in zong sasan piak ding hong ciam pah a, Tua ni a kipan Limkhai Hausapa’ tungah sila-in to va kai hi. A u anaute in vok tuk thum khat tawh tan nuam hi leh tan zo ding uh hinapi-in tan nuamlo uh hi. Bang hang hiam cih leh apa khang a kipan mizawng, mi genthei a hih banah a pa’ sihsan khit ciangin tagah khat a hihmanun a u anaute in simmawhin u leh nau beh lehphungin zong simlo uh hi. Tua hunin Khanthuam neu lai-in, apa Maangkim in sihsan baih a hih manin tagah hong suak hi. Tua bangin a pa Maangkim in hong sih san ciangin lungkhamna, haksatna bawlsiatna tampi hong thuak toto hi. Amah tagah khat hi-in a khoi a vak ding gina omlo a hih manin anduh gilkialin vak kawikawi hi. Khat vei Guite Pauhau in, “Khanthuam ka lo buk vuah giakin ka an uh hongneksak hi,” ci-in thu bawl hi. Tua ciangin aman zong va thuum a, “Sialna deih leh leitawi-in hongpia nung sum na deih leh leitawi-in hong pia nung,” a cih hangin Pauhau ut tuanlo-in a liang vei lam tawh to va kai leuleu hi. Tua bangin a hilopi mite’ simmawhna nakpi-in hong thuak kawikawi hi. Hongkhan toh ciangin Mualbem khuakim a ki heina peuhmah nuam sa nawnlo a hihmanin, Lamzaang Guite a phat laitakin Pumgo va belin Lamzaangah va teng hi. Khanthuam in a nu Lawmdim’ kiangah zi a neih ding leh a neih loh ding dong a, a nu in a thukimpih ciangin Kaihmaang’ tanu Gawhciin tawh hong kiteng uh hi. Khanthuam in ta tampi, 1.Kamhau,2. Gopau,3.Zakhai.,4. Zapau,5. Khanzam, cihte hong nei hi.\n3. Khanthuam mitei khat hi:\nA hi zongin Khanthuam a neulai a kipanin kizenin mi teitang mahmah khat a hih manin, Ukpi hihna lungsim khat pua pah mawk hi. Gam lak vakin zusa vasa a matna vuah a lawmte’ matsa tung panin a liang peuh ne thei zel hi. A mah pen apil simsim khat a hih mah bangin, khat vei alawmte tawh a ling min bakna vuah nahkhu teh khat nahlawngin bawlin tua sungah lingmin a dim sitsetin a koih khit ciangin a lawmte tawh hih bangin thuciamna khat hong bawl uh hi. “Guai, nah khu teh nah lawngin bawl tek ni in a dim a ngah masa peuhpeuh saili tang nah lawng dimta leh, zusa vasa a man ih om ciangin a phei khatta ki pia ding hi hang,” ci-in kiciamin thukimna hong nei uh hi. Tua ciangin a lawmte in zong lo ngeingai uh a, tawmvei sung a lawh khit ciangun Khanthuam in a lingmin lawhsa, a selna pan lakhia simin, “En vo, ke’n a dim ngah ta ing ei,” ci-in lak a hih manin a ki ciamna bangun alawmte in nisimin saili tang nah lawmg dimta leh zusa vasa a mat simun a liangta Khanthuam’ tungah hong pia den uh hi. Tua hun laitakin Khanthuam in Joseph bangin mang khat hong man a:-\n“Ka mangin mawngpi kung lian mahmah khatin po ing. Tua mawngkung pha-in gah pha mahmah ahihmanin a tungah zusa vasa in nuamsa-in mawng min bawmin om ngeingai uh hi,” ci-in a nu kiang leh a lawmte’ kiangah gen hi. Amah tagah khat a hih hangin upa pawl khat in a ma om dan leh a mang hong leptoh ciangun, hih pa pen hong khangto leh ni dang ciangin mi’ lelh mahmah khat leh mite’ tungah a tuang pen, mite’ thudot khat hong suak thei kha ding hi, ci-in lauthawng mahmah uh hi.\nZi leh tanei a hong khan zawh ni khatni-in Guite khangno teng in, Tedim khua-ah va teng ni ci a hong vaihawm ciangun, amah zong Tedim khua-ah hong teng to hi. A hi zongin gal vai, sa vai-ah Laamzaangte vaihawmna mah kimang hi. Tua hun laitakin Tedim khuakim a teng Laang Zalian pilin siamin minthang pen a hih manin, Khanthuam in, u leh nau lah gina neilo ka hih manin zawl hoih khat beek zongleng hoih ding hi ci-in Lang Zalian’ kiangah hong hawh hi. Lang Zalian’ kiang hong tun ciangin Lang Zalian in, “Bang ut na hiam,” ci-in a na dot ciangin Khanthuam in, “ Kei pen ka u kanau’ omna Teizaang khua hi a, tu-in kei bek Guitete’lakah ka teng hi, ka si ka hing zongin hong thei, hong don ding zawlhoih khat zong a nang kiangah hong pai hi ing,” a cih ciangin Lang Zalian na nuam mahmah a, “Kei zong utam nau tam neilo hi’ng nopna dahna na tuah ciangin hong thei sak in,” ci-in zulupin hoih takin leng na do a tua ni a kipan Lang Zalian tawh zawlin hong kiman uh hi. Tua hun a kipanin Khanthuam gal vai sa vai- leh hawm leh genah mi kician mahmah khat hong suak to a, aneutung a kipan tagah mi genthei khat a hihmah bangin, gilkial dangtak zong thuak zo-in, vaihawm thu genna-ah a gen khempeuh hoih kisa thei mahmah hi.\n4. A kithah sawmna:\nKhanthuam pilin teitangin vaihawmin hong om toh ciang leh, tapa tampi hong nei-in aneu tung akipan amang leh a om dan tawh hong et toh ciangun, Tua hun lai a Hausa kua a kici Maangkua teng kipawlin bawlsiat theih ding lampi hong zong uh hi.\nKhanthuam pen a neutung a kipan apil, a tei, a thahat khat a hih mah bangin, Khai vei Vangteh Pauhaute’ tonna-ah, Khanthuam’ hatna a theih nop man uh leh a bawlsiat nop manun gua khat phutin sathau zol dikdek a a nuh khit uh ciangin, a dawnah sa bak khat koih uh hi. Tua ciangin khanthuam sam uh a, “Hih gua tungah kah inla a dawn na tun ciangin a dawn a sabak na kamah koihin zu lei suk kumin na bungbu leh lamin hong kum suk kik inla, a nuai a zu kilup a kan dong tep in, tuabang na hih zawh kei peuhmah leh hong that ding hi ung,” ci-in anuaiah zu lupsa-in koihin simmawhna tawh sawl uh hi. A mah zong kahto-in a dawna sa alak khit ciangin a cih bangun zulei suk kum bangin a bungbu sa-in hong kumsuk kik a, a nuai a zu tep kawm a hih manin gim mahmah hi. A gei a mi khat in zong hehpih huai sa a hih manin a tui tawm na buak simsak a, zo ciai ci-in a lu phot toh sak hi. Tua munah mite’ simmawhna pan a sih ding khat vei na kipelh hi.\nTua bang a asimmawhpa uh hong khang to-in hongpi cin semsem tak ciangin a nuai a hausa kua teng in a thah theih nadingun nakpi-in hong sawm uh hi, Tua Maang 9 ih cihte in:-\n(1) Vungh Vial ---- ( Saizaang khua )\n(2) Tun kam ------- (Vangteh )\n(3) Maang Song --- ( Laamzaang )\n(4) Domaang ------ (Lophei )\n(5) Ciangphut ----- ( Kalzaang )\n(6) Suanthuk ------ (Thuklai )\n(7) Gomaang ------ ( Khuasak )\n(8) Hangkam ------ (Buanman )\n(9) Kaihmaang ---- ( Mualbeem ) te a hi uh hi.\nTua mite’ thah sawmna thu Khanthuam in a theih ciangin, A,D.1783 kumin Mualbem khua panin a zi atate tawh, tai-in Guite Kamlam na bel hi. Khuangnung hausa Manlun minam Laangza, khibah gui khat pia a, “Kei hong thah sawm ka galte hong pai cih na theih phetin a sun azanin hong hilh in,” ci-in cial hi.\nKhanthuam zong a lungkham lua a hihmanin a cih nading theilo-in Tedim khuakim Leiluum gam pan kipanin Minsan (Gawng gam) Teklui, Mualzaangte-ah vak kawikawi-in nitak khuamial khit ta ciangin daipam inn nawl khat peuhah va giak thei zel hi. Tua bangin zin a tun na khempeuhah, “Tulaitakin no khua sung khawngah bang thu lamdang khawng om a hia,” ci-in a dot kawikawi ciangin nupi khat in,” Bangmah thu lamdang om kei e, Khanthuam’ lutang suan nading singgil ki topsan tua lo buang thu lamdang om kei,” ci-in gen hi. Amah zong tua thu hong zak ciangin thu hoihlo mahmah khat za kisa a hihmanin ka sih ding na mahmah ta hi, ci-in lungkhamin singnuai khatah thu ngaihsunin hong tu hithiat hi. Tua munah a lungsim hong geelgeel ciangin thu hoih khat hong phawk khia a, asuah tak nadingin a ban bulah khau khat tawh nakpi-in hong gak leh a khut dawh hong mang hi. Tua hun laitak pen dawisa, siampute khutdawh domte a ki up san mahmah laitak a hih manin, hih thu tawh suakta kha ning cih hong phawkkhia hi.\nTua ciangin hong ciahkik phot a Tedim khua hongtun ciangin, lokho hong kineih phot hi. Hausa kuate in mi khat hong ensim sak uh a, Khanthuam in balzaangah lo a kho takpi mah hiam? ci-in ensim sak uh hi. Khanthuam in tua thu a theih ciangin, Baalzaangah bal tuh kineihin a thung sungah suangtum pua a bal danin lei sungah suangtum tuh hi. A en simte in Khanthuam tai khia pak lo ding hi bang hang hiam cih leh balzaangah bal lim tuh mahmah hi, cih a gen ciangin tu’n that zo ngawngaw ding hi hang ci-in lungmuang takin om hithiat uh hi.\nTua teng kawmkal panin ni khat anne tui dawn lo-in a lupna tungah, cina-in hong lupcip hi. A zi zong alungkhamin, “Bang tuak na hiam? Bang a cina hiam? Bang duh na hiam? ci-in a dot leh, “Ka ci na peuhmah in bangmah ka duh ngap om kei,” ci-in dawng kik hi. a zi alungkham lua mahmah a hih manin Khanlam va ko a, Khanlam zong hong paipahin Khanthuam’ mai a muh ciangin a si khat zong om nawnlo a mai dang dekdak a om hong muh tak ciangin a lung uh khamin, a si takpi ding hi khong tah ci-in Siampute khutdawh dom dingin hong sam uh hi. Dawisa siampu pa in zong a khut dawh hong dom leh a khut dawh khat zong om nawnlo a hih manin a si takpi ding hin teh, ci-in ummawh hi. Khanthuam a dam lohna thu hausapa in a zak ciangin siampupa samsakin a thu ala dong hi. Siampupa in, “Khanthuam pen no’ thah kullo-in zingsang khua vakma-in si ding hi, a khut dawh ka dom leh om nawnlo hi. A nak lai, a mit a hak lai hi bek hi. Na up kei uh leh va en un,” a cih ciangin, Lamzaang tangval khat pai sak pah vingvengin a va et sak uh leh, a zi zong alawmpa si takpi ding hi ci a dah a lungkham a a kahkah laitak va tuak hi. Tangvalpa zong ciah kik pah vingveng a siampupa gen dan a manna thu leh a tuah thu a va gen ciangin, “ei thah kullo a si ding a hih leh hoih hi,” ci-in a thah sawmna panun hongkhawl phot uh hi. Khanthuam gim a hih manin Khanlamte innkuan in giahpih uh hi. Leng la dang teng hong ciah khit tak ciangin Khanthuam damdamin hong tho khia-in Khanlam tawh vai hong hawm uh a, Rallang Khuangceu bel ni, ci-in khensatin a zan azanin a zi a tate tawh hong pai khia uh hi.\nTedim khuanawl hong tun ciangin Khanthuam in Paukam sawmgiak a mangngilh lam hong phawkin hong kap hi. Khanlam in, “U aw, dah kei in, ka si ka hing zongin kei man va la ning, muvanlai in zong a tui khuai ngeilo ci buang hi,” ci-in hong kithawi hi. Khanthuam in, “Pai ding na hih leh a khekhuan panin zawt phei lecin a kheme na tawng incin kheme tawng na zawt khaknak leh thakhatin kaikhia-in hong tai vingveng un,” ci-in vaikhak hi. Khanlam hong taipah vingvengin hausate’ ham a lumte a khe khuan taw lampanin va zawt a kheme tawng a zawt khak ciangin thakhatin sikin Paulam zong a khekhuan taw lam panin tolhkhia-in a nihun hong tai khia pah uh hi. Saizaang khuavak ma deuhin tung uh a,Gualnamte Awnnang’ innah hong khawl uh hi. Khanthuam pen lau mahmahin pai suak nuam mahmah hi taleh Awnnang lungkim theilo-in Henmaang leh Vungvial va ko-in vok tuk thum khat gawh ding hong sawm uh hi. Khanthuam in, “Zu ki lup sa ki gawh hun hilo hi, sih leh hin ki tello a hihmanin na pai suak phot nung,” a cih hangin a lung uh kim theilo a hihmanun, “Saizaang gam sung peuhmahah kua mah in hong mat khak loh nadingun hong vaihawm nung,” ci-in, vok tuk thum khat hong gawh uh hi.Banghangin tua bangin na vaitut nuam uh hiam cih leh nidang ciangin Khanthuam khangin mi thupi khatin hong om ding lamen uh ahih manin amai a na en khol uh a hi hi. Khanthuamte Saizaang panin a tai khiat ding uh ciangin Awnnangte tawh “Ih tu ih ta khangah kua mah gal leh sa-in ki nei thei lo ding hi hang,” ci-in thuciamna hong bawl uh hi. An a nek khit uh ciangin tai khia pah uh a, a pai khiat limun a galte khua khungmual pangphungah hong suak suk takpi-in Vungvialte’ innah hong kinga uh hi. Tua te in, “Khanthuamte na thei uh hiam,” ci-in dong pah uh a, “Thei mah ung zingsang khuavakma-in paikhia-in tun gun galkah khin ding hi,” ci-in khemin a phak khak ding a dah manun zu lup uh hi. Tua khit ciangin delh teitei uh a, Khanthuamte in khuazingpi mahin khaukhungin a zi a tate uh gungalah a nawn khit ciangun amah a tawpna-ah khaugui tungah a luai laitak a galte in tuak uh a, Khanthuam khautung a luai a muh uh ciangin a khau sattat pah uh hi. Khanthuam in a khau limtakin len a hihmanin gunpiau lamah lawnkhia-in sih nading pan suakta hi. Hih thu tawh kisai-in Khanthuam in la khat na phuak hi:-\n(a) Pham hen pham hen nong ci zongin phamna bonge, awnsing lelah bak bang kai siam lei ingh.\n(b) Awnsing lelah bak bang kai siam le iinge, tangkhau lelah zawng bang tuan siam lei ingh. Na ci hi.\nTua pan tai suak uh a, Saukong (Hei lei leh suangzaang kikal) a tun dektak laitakun Khanthuam dai leengin a lum a tei a silate khat tawi sak hi. saukong ciang a tun uh ciangin, galte tawh kituak uh a Khanthuam sa-in thal tawh kap lum uh hi. Galte’ khut sung panin Khantuam suak ta leuleu hi. Khanthuam pai suak vingvengin Manlunte va bel hi. Manlunte in sial khat na gawh uh a Khanthuamte a sel theih bangin sel uh hi. Hausa kuate in Khanthuam a sul a khapin hong delh veve uh hi. Manlunte’ kiang hong tun ciangin a omna hong dong pah uh hi. Manlunte in, “Na zon nopna peuh uh inn sung innpua zong un, a hi zongin sutpi gei a seng ki khuhna pen pusa thoihna a hih manin su kha kei un,” ci-in inn sung a ki lawmna khempeuh zongsak uh hi. Ahi zongin mu zolo uh hi. Bang hang hiam cih leh a sutpi gei lawhpi sungah lawhpi khuhin asel uh a hi hi. A galte’ ciah khit ciangin gungal pawi gamah kha uh a Rallang khua Hausa Khuangceu va bel uh hi, Manlun te’n Khantthuam a phuahna la hi bang khat na om hi.\n(a) Om muang siing ta apau in e bawh al bang get ning ci e,\n(b) Ka nuam lo e Lun vontawi hi’ng Ral khua-ah zin bang khange,\n(Bang hangin hih bangin la na phuak uh hiam cih leh Khanthuam hingmatin a galte in a cil hing geh sawm uh hi.)\n1. Rallangah Sialcingte’ kidemna Khanthuamte\nRallang a va tun ciangun Khuangceute’ inn va tun den pah uh hi. Khanlamte innkuan a hih leh Khuangceute’ inn tung nuamlo-in, khuanawl singnuai khatah teng uh hi. Rallang khua a tun ciangin Kamhau in a lawmte tawh sialcing khawm zel hi. Khuangceu in Khanthuamte’ om nading inn lam 10 lamsak pah hi. Khanlam in Thlanrawn hausa Tlangtirh va bel hi. Khanlam zong Khanthuam mah bangin galhang tha hat khatin minthang hi. Conghu leh Thlantirh kikal Daltlan mual pen Khanlam’ galmual ci-in tu dongin ki ciamteh hi.\nKhanthuamte pata Kamhau tawh Rallangah hong khangto uh a, Kamhau hong gol ciangin a pa mah bangin galhang thahat khatin hong piang hi. Ni khat a sial cinpih a lawmte uh tawh kiciamna thuciam khat hong bawl uh hi. Tua hun laitakin Rallang khua Dokhen in uital gilo mahmah khat nei hi. A kiciamna vuah, “Dokhen’ ak bu bah a aktui a la zo ih om leh vasa ih mat simin a awmsa nisimin saili tang hai khatta ki pia ding hi hang,” ci-in kiciamna bawl uh hi. Tua bangin kiciamna hong bawl khit uh ciangin khat khit khat hanciamin ki thawi uh a, a hi zongin uital hang lua mahmah a hih manin a la ngam kua mah omlo uh hi. Tua ciangin Kamhau hong kipan a uital in an a nek laitak tawh kituakin damdamin gem khiankhianin Dokhen’ akbu bah a aktui va la zo zenzen hi. Uital in a theih ciangin delh pah a, a man sa guh khat pua sim a hih manin saguh a paih leh uital in saguh bawhpah a tua pan suakta hi. Tua ahih manin a lawmte tawh a kiciamna om bangin sialcing naupang khempeuh in zusa vasa amat uh ciangin a awmsa leh nisimin saili tang hai khat ciat Kamhau’ tungah pia pah ngiatngiat uh hi.\nTua khit ciangin Rallang khua mi Kawlphung’ sialtal a hang mahmah khat hong om leuleu a, khua sung mite lokuan sing pua ngam kuamah omlo hi. Hausapa Khuangceu in khua sung tangval teng khawm a, “Kawlphung’ sialtal a kap lum ngam ma om uh leh Hausa upate leh galman sa mante bangin nekna dawnna-ah zu hai sa bak ne khawm dawn khawm ding hi hang,” ci-in thuciam hi. Tangvalte tua sialtal kap ngam kua mah omlo hi. Kamhau zong tua sialtal sawm dingin hong kipan leuleu a sialtal in amuh ciangin na delhpah takpi hi. Kamhau lau hetlo-in sing phung khat bel a ngim cintenin nuamtakin a kap leh, atal kha-in tuk pah hi. Kamhau bek in tua sial kap ngam a hih manin Khuangceu leh a khua sung mite Kamhau’ tungah lungdam thei mahmah uh hi. A kamciamna om mah bangin Khuangceu in Kamhau pahtawina a piak banah, khua sung tangval teng uksak pah hi. Pawi gamah Khanthuam sau veipi vaitham a, a tapa Kamhau leh Ciinngul hong kitten lai-un zong Khuangceu in nakpi takin lopsak hi, kici hi.\n2. Khanthuam in Rallang pan a galsimna:\nHun khat ciangin Khanthuamte pata in thu kikupna hong nei uh a, amah that nuam a a zongzong Hausa 9 teng sim dingin vaihawmna hong nei hi. Tua thu Khuangceu leh a upate’ kiangah gen uh hi. Khuangceu in zong thukimpih a a kisam bangbang huh dingin kamciam pia hi. Khanthuamte pata zong nuam mahmah uh a hih manin galsim dingin hong kithawi pah uh hi. Amasa penin Mualbem khua sim masak ding hong sawm uh hi. Mualbem hausapa Kaihmaang’ kiangah kamtai khat paisak masa hi, Mualbemte in hih thu a zak ciangun kilemna bawl dingin mi khat paisak kik leuleu uh hi. Kaihmaang in tua kilemna thu gen dingpa’ maitang dingin zam hoih simsim khat puasak hi. Tua tawh kisai-in Kaihmaang in hi bangin la khat na phuak hi.\n(a) Ka zam luang in gunpi tuang lam tawn, ging dimdim e Rallang-ah tuang tung tah ee,\n(b) Ngawn ii zuapa sim lei-ah lungzuangin sinthu soina Rallangah dawhin tam nah ee,\nTua bangin kilemna hong bawl ciangun Khanthuam in Mualbeem hausate kiangah, “Tua bang a hih leh hong sim nawn kei ning in ka galsimna khempeuhah hong huh un,” ci-in thu zasak a, tua ni a kipanin Khanthuam’ galsimna khempeuhah Mualbemte in huh tawntung uh hi.\n3. Vaangteh simna:\nKhanthuam in Rallang khuate, Mualbem khuate leh Limkhai a atote tawh vaihawm khawmin Vangteh khua sim dingin hong kithawi hi. A galsim ma-un thuciamna khat bawl masa uh a, “Sum leh paai ih lak leh kim hawm ni, a si amang ih om leh ih phu ki laksak ding hi hang gal nih ih mat leh kim hawm ding hi hang,” ci-in kiciamna hong nei uh hi. Khanthuam vai hawmin Limkhaite’ kiangah, “No khua khung pan hong delh suk unla, ko khuataw lam panin na pang nung,” ci-in a vaihawm khit ciangin, Limkhai ten khua khung panin hong notsuk takpi uh a, Khanthuamte in a taw lamah ngataw khak bangin na pang uh hi. Tua bangin hong sim uh leh Khanthuam’ pawlte in gal 70 man uh a, Limkhaite in 7 bek man zo uh hi. Khanthuam’ pawlte a gal mat teng uh tawh ciah pah vingveng uh hi. Mualpi Vangteh’ khuagal Saizaang’ gam a tun uh ciangin Limkhai a topa Zelvum in gal muh a, “Khanthuam aw ih ciamsa hilo a hiam nong ngak in,” ci a agal sap leh Khanthuam in, “Limkhai ka topa aw Pauhau’ saliang tawh na ciah ta in,” ci-in a khut vei lam lehsan hi. Bang hangin hih Vangteh khua hong sim masa hiam cih leh, a neu lai-in Pauhau in a simmawhna leh a bawlsiatna huhau-in a liang vei lam a neksak pen lungkimlo lua a hih manin a phulakna a a sim masak a hi hi. Limkhai a topa’ kiangah Pauhau’ hong nek saliang tawh na ciah in a cih mah bangin Limkhai te’n a galmat 7 leh Pauhau’ tunga saliang vei tawh lungkim takin na ciah uh hi.\nVaangteh khua zo-in a galmat 70 teng tawh Rallang khua hausa Khuangceu’ inn a tun hi. Khuangceu in tua galmatte sang lo-in Khanthuam pia kik hi. Khanthuam zong nuam mahmahin sial 50 tawh gal ai hi. Mualbem khuate zong samin Kaihmaang tua pawi sim dingin hong pai a, sagualin sial khat a go hi. A gal zawhna la Khanthuam in hi bangin la na phuak hi.\n(a) A misiala ka tut bang leng vehe, Pauhau sawmsial a ka tut bangleng veh,\n(b) Siing ii lelah langla bawm ka tut bang leng veh, siing ii lelah langva bawm bang leng veh,\n(a) Zangtui kaih dial teeng in ci e, ka nuamlo luunta hi’nge,\n(b) Ka zua’ cial dawh cial phei tungah khamu kha tawh heek ingee,\nci-in thau meihal lawnin, mu kha siik leh sawnkai totin lum leh tei tawh lungdamin lamin gal a ai hi. Khuangceu’ zi a pi Gawh Ciin in zong la khat na sa a,\n“Ka pu von vang in e minung kan cang thei ta, ka pi sei cawi in e, khuang kan cawi e Ralti kan vang khua-ah,” cihla sa kawmin a nupa-un kikawi-in inntual song nuai-ah lungdamin kikah uh hi.\nTua khit ciangin Khanthuamte in amah a thah sawm Dimpi, Dimlo, Saizaang, Phaileeng, leh Kalzaang a kipan leitawhtan leh tuanlui teng sim kawikawi-in zo hi. Gal zo a hong ciah ciangin Vaangteh khua mi Khupson in dawnin la na phuah a,\n(a) Kawltei hiam masuan a sialluum na tawi, do lai natup tung baw lai na ci nam aw,\n(b) Lomei kai ciciai nuai-ah thai ang lai-ah, hautawi’ luunta tung ta leng na ci nam aw.\n(Mi’ khua bel a galhat sahat a a omna a phuah a hi hi.) Tua bangin Khanthuamte in Tedim gam hong sim zel ciangin Tedim gam a Hausa upate in Khanthuam in bang deih hiam ci-in dong sak uh a, “Kei zong Zahaute’ tungah to kai-in siah tuamtuam ka piak mah bangin ka zawhna khuate pan inn saliang, gam saliang, tuk an, khal an akipan siah tuamtuam hong kai ding hi’ng,” ci-in siah a deihna la khat na phuak hi.\n(a) Hialnen tulsing khaksak aw mel a deih aw, a nah nim ven maukin’ luimaang bang bawm ee,\n(b) Luumsuang lawn leng a lel tuk lah buang inge, nau bang kap leng kham kha nu’n man diai ci ee,\nKhanthuam in pawite thu zawhin Pawite tampi tawh mal gam, Tedim gam lamah hong lut uh hi. Bang hang hiam cih leh Pawite in Khanthuam hausa bangin nei uh a, Hauhsakna tawh Mualbem khua a pai ding thukim uh hi. Tua dingin pawite’ tungah Khanthuam to va kai hi. Behiang kum 3 a cin sialin Taisunte’ tungah sial khat siahin pia den hi. Hih thu siksanin Britishte hongkhan ciangin, “Sukte in sialsiah hong pia a hong to kai uh a hih manun, Ko, hausa-in pang ding hi ung,” ci-in ngen uh a, a hi zongin British in na phallo hi.\n4. Teizaang Mualbeemah ciahkikna:\nKhanthuamte Rallangah kum 10 sung bang hong om uh a, Khuangceu leh Mualbemte’ huhna tawh amah a thah sawm mang 9 te simin zo hi. A lam kiatna Mualbem khua a itna bei theilo hi. Ciah kik nuam mahmah uh a hih manin, thu kikupna hong nei uh hi. Mualbem khua-ah ciah kik ding Khungceu’ kiangah hong nget ciangin Khuangceu in a khuapih mite khawm a, thu kikupna bawl hi. “Khanthuamte pata pen galhang thahat hi a Rallang khua hong tawisangte a hih manun a ciah ding uh hi theilo hi,” ci-in phallo uh hi. Khuangceu in Khanthuam’ kiangah, “Ko ngeina bangin, dialkaih teng inla, tuk tumin ih sam phek ki bang sak ni, hih Rallang khua-ah siahtung siah phei ih nekleh nekhawm dawnkhawm ni,” ci-in nakpi-in zol hi. Tua ciangin Khanthuam in Mualbem khua thu zasak sim a, a u anaute kikan sak hi. Khanthuam hong ciahkik kei a leh khua-ah teng zolo ding hi ung, ci sak hi. A hi zongin Khuangceu in phal tuanlo hi. a topa in a phal lohlam a theih ciangin khanthuam in a samte kiangah,” Khat vei hong paikik un,” ci-in gen hi. Tua bangin hong pai kik uh hangin Khuangceu in phaltuanlo hi.\nA hi zongin a tawpna ciangin atapa Kamhaute inn kuan 1795 kumin ciahsak a Khanthuam a ciah theih loh ciangin Mualbem khua angaihna la hi bangin na phuak hi.\n(a) Sim lei leh thangvan kalah zaangni suake, zangsuang ka vangkhua a taang lainam aw,\n(b) Zaang suang vang khua lomei-in kai ciciai e, ngilh nadingin ngaih minin na luang hen aw,\nKamhaute innkuan Mualbem a tun zawh uh kum 5 hong cin ciangin, a nuleh apate ngai mahmah uh a hih manin Rallangah va hawh zel uh hi. Khanthuamte Mualbemah aciah kik theih nading kikum kik uh a, Hauhtuang’ kiangah, “Ka zam na zuak in la sial na khot zahzah hongpuak in,” ci-in vaikhak hi. Hauhtuang in a zam sial 8 khawng a, Khanthuam puak pah hi. Khanthuam in pawi hausa Thlanrawn, Ramthlo, Khuangli, leh hausa dang teng kiangah mualbem khua ka ciah kik theihna dingin hong nget pih un, ci-in sial tawh cial hi. Huasate tawh anget hangin Khuangceu in phal tuanlo hi. Khanthuam in a khipi tang 2 Hauhtuang zuak sak leuleu a sial 7 khawng hi. Tua sialte mah Rallangah Hauhtuang in puak to leuleu hi. Tua sialte tawh Ramthlo hausapa Tlangtirh makai-in Khuangceu kiangah ngen uh a, “Sal tai in a khua zuan gal tai in a gam zuan a cih mah bangin Khanthuam in zong a khua zuan leh hoih lo ding hiam,” ci-in nakpi-in thumpih hi. Pawi hausate’ ngetpihna bek tham lo-in Mualbem panin a samte hong paikik zel ciahkik zelin hong om ciangin Khanthuam in, “Tun, va ciahkik un la ih khua ih tui tawh thu nong kikup khit uh ciangin Khanthuam mualbem hong tun ciangin hausa-in pangsak pah nung ci-in zu leh sa tawh hong kuan un,” ci-in thu pia sim hi. A samte khua hong tun kik uh ciangin khua sung thu kikupna nei-in pawlkhat thukimin pawlkhat thukim lo uh hi. Tua ciangin zu leh sa tawh hongkuan uh a khuangceu’ kiangah, “Tun, Khanthuam nong piak lohin phamawh ding hi khua hong tun phetin hausa-in pangsak pah ding hi ung,” ci uh a Khuangceu in um zolo-in Khanthuam hong ciah leh that lo-in hausa-in pang sak takpi ding na hi uh hiam,? ci-in tel dot phapha hi. That lo bek thamlo-in hausa-in pangsak takpi ding hi ung a cih ciangin khuangceu in zong a nget bangun leh Pawi hausa pa’ ngetna om bangin Khanthuam agam vuah ciah sak dingin thukim hi. a ciah tak ciangun a samte’ kiangah, “Khanthuam na cih bangun hihlo-in gimna khat peuh na thuaksak vua leh na khua uh hong simin vui leh vai hong suak sak ding hi ung,” ci-in vaikhak a, 1800 kumin Khanthuam in Mualbem khua na zuan hi. Khanthuam Mualbem khua hongtun ciangin a gen bangun hausa-in koih pah uh hi.\n5. Mualbeem khua-ah ciahkikna:\nKhanthuam Mualbem khua a tun zawh a sawtlo-in, pul natna hangin mun tuamtuamah hong lal ciat uh hi. Khanthuam in Dimlo khua hong bel a, Kaihmaang in Tedim khua Pumgo (Guite) belin a om laitak natna dang khat tawh Pumgo Tedim khua-ah hong si hi. Pulnatna hong ven ciangin, a taina khua ciat panun Mualbem khua hong zuan kik uh hi. Kaihmaang si a hih manin a innluahpa Maangpau in, Sukte ngeina bangin Hausa sem ding ahih hangin, hawmna zekna kicing lo ci-in Kum 1800 kumin Khanthuam in hausa a sem hi.\nKhanthuam pen a tu atate tawh hong khangto khawm a, nidang lai Hausa dangte bang lo-in, Mualbem, Hiangmual leh Lennakot zaangdung lui dong gamgi-in hong nei to hi. Khanthuam hongliat semsem khit ciangin, Vangteh Guite Pauhau’ tung nangawnah siah hong kaih ciangin Vangteh Guite in hih la na phuak hi.\n(a) Na ningzu ding sunkim tukawl tawi ing, na aisa ding thai tawh silhpuan zawng ing.\n(b) Khangciang vaimaang sialluum tawh hong kuan zongin, khumtui na sawn huai nong phallo ding aw,\nKhanthuamte pata vaihawmin, Leitawhtan sak lam Tungkua khua, Vanglai kua, Tualzaang khua, Theimual khua, Thangkhal khua, Belpi khua, Tawhtaak khua, Khuadai khua, leh Laitui khuate simin zo hi. Amah a thah sawm Tedim, Losau, Laamzaang, Hiangzung khua teng Guite mi khempeuh lauthawngin sak lam Meitei gamah tai uh hi. Khanthuam in Mualbem khua-ah uukpi a sep sungin Meitei gam dong simin zo a, Thahdo mite’ tenna Mualpi khua-ah, Maangvuum in hausa a sep sungin, Mualpi khua simin zo hi. Mualpite’ zamkaang laksak hi ci-in, “The chin hills by Carey and tuck volume .1.” sungah ki ciamteh hi.\nKhanthuam a ukna sungah Kamhau leh Sawmhau tawh pai kawikawi uh hi. Mualpi khua a tun ciangun hausa Kamlet in, sa gawhin nasia takin zin na do hi. Mualpite’ zaamkaang a laksak a phulna-in Sawmhau bumsak uh a, Tedim khua hong tun ciangun a sawtlo-in Sawmhau hong si hi. tua thute’ hangin Khanthuam in a nuai a late na phuak hi.\n(a) Ka sawn aw e sawn Hau aw e, mualpi zamkaang aw e,\n(b) Mualpite’ zamkaang ka lak aw, sawn in kha kiak na’n nei e,\n(a) Kei hong that aw kiangkuang aw e, sial hong pia ciai tai la’nge,\n(b) Sial hong pia ciai tai la’nge, lal hong that cia tai inge,\n(a) Khuaphei lam taam diudeu e, henluang tui bang a tuna\n(b) Siing tan laam bang en tah e, kei aw sawl bang vul ing e,\n(a) Tuanglam khau bang sau sa’ng aw e, puvon lam bang kal la’nge,\n(b) Puvon lam bang kal la’ng aw e, saitui gawl bang kim sa’nge\nKamhau’ tapa Mualpi te’n bumlum a hih manin, Kamhau heh mahmah a, Mualpi khua simin a mite a thah amat banah, a khua haltumin mangthang hi.\nKhanthuam ngimna-ah ci leng, “Ka tapa Paukam Sihzaang gam teng uk sak ning in, Kamhau Tedim gam uk sak ning, Gawhpau in Saizaang gam teng uk leh hoih ding hi.” ci-in a ngaihsutna sa om bangin, Kamhau Tedim ah inn tuansak hi. Tedim hong tun ciangin Tedimte in Kamhau’ inn ding lamsak pah uh hi. A hi zongin Kawlte in galgukin hong pai-in Kamhau’ inn halsak uh hi. Tua ciangin Kamhau lamzaang Guite’ kiangah ciahsuk hi. A ten na ding Tedim te’n lamsak zelin kawl te’n halsak zel a, kawlte in thum vel vilvel halsak uh hi. Tua ciangin Tedimte zong thangpai mahmahin kawlte sim dingin hong kithawi uh a, Khanthuam in Kawlte’ tenna Nawikai sim dingin a tate paisak hi.\n6. Nawikai khua simna:\nKhanthuam’ tate:- Paukam, Zakhai, Gawhpau, Kamhaute makai-in Tedim, Saizaang, Mualbem tawh kigawmin Nawkai sim dingin hong kithawi uh a, Tedimah salam hong en masa phot uh hi. Sa lam hoih a sak ciangun va kuansuk uh a, tua hunin Nawikai khua inn 300 a phak laitak a hi hi. Galsim a paite in Nawikai khua mite tampi thatin inn tampi a hal zawh tei uh hangin, Nawikaite in Khanthuam’ tapa Paukam na thahsak uh a hih manin, hoihtakin gal, khuamualah ki mualsuah theilo hi. Mualbem khua-ah Paukam’luang tawh hong tun ciangun a nu un hih la na phuak hi.\n(a) Saumaang sun naubang awi ing, zaang tawi-ah zin bang heng,\n(b) Ei mah bangin zaangtawi te’n zong a sau sun naubang awi e,\n(a) Zaangsih ih gualngaih it lakah, von aw sawlbang bang la’nge,\n(b) Ningzu aisa’n sok bang muake von in sik bang dawn mawhe\n( Hih a tunga khatna pen kawl te’n a innpi a halsak a dahna la hi a, nihna pen Kawlte simin kawl ten Paukam a na thahsakna hangin Sihzaang te’n a na phuah lungdamna la a hi hi.) Tua ahih manin Khanthuam’ geelna a tangtunglo hong suak khong hi.\nKamhau in Lamzaang khua-ah kum 5 sung hausa a sep khit ciangin, 1970 kumin Tedim khua-ah hong teng kik hi. Mualbem khuate tawh sak lam khang lam hong sim kawikawi-in zo kawikawi uh a hih manin, a gam hong khangto mahmah hi. Ama ukna gam in, Leitaw lam Leitawhtan pan leilu lam Tapei lui tuivai leh zaangdung lui dong hi a, tua gam teng “KAMHAU’ GAM” kici hi. Leitawhtan nuaisiah nitumna lam Tanglui a khen a nuaisiah leitaw lam pan Falam tawh gamgi sung teng “SUKTE’ BEH UKNA GAM” kici hi. Tua bang a a-ukna gam azaina Khanthuam in hi bangin la na phuak hi:-\n(a) Setong kaihna sak ciang Teimei ka hialna lamtui hi e,\n(b) Sakciang Teimei sakciang Lamtui a lai-ah Kamkei hinge,\n7. Khanthuam’ gam lakna dan:\nKhanthuam hong liat semsem ciangin, Mualbeem khua panin Guamual khang siah sim kullo-in lauthawn sakna tawh ngah hi. Guamual pan Beltang lui dong lak khat suah hi. Zalui pan Vialcian, Vialcian pan Suangken lui (Mualpi gam) ciang, tua pan Zaangdung lui dong la-in, gamin nei hi. A lakna khuate-ah Khanthuam in vok tuk 2 ta kai-in, Saizaang Gawhpau in zong tuk 2 mah kai hi. A tung a ih gensa mah bangin, tua teng khit ciangin Khanthuam in, “Mualpite’ zamkaang va la un,” ci-in Tedim a teng Kamhau sawl hi. Kamhau in a tapa Sawmhau makai sakin upa pawlkhat tawh a paisak hi. Mualpi a teng Mangvuumte’ zamkaang a nget ciangin kihta a hih manun na pia bek thamlo-in, zulupin sa na gawh uh hi. Sawmhau zong upate tawh zamkaang la-in ciah pah vingveng uh a, Mualpi te’n Sawnhau na bum uh a hih manin tua zawh a sawtlo-in Sawmhau hong si hi.\n8. Khanthuam’ hun a ana zat teng:\nTua hun laitakin lokhawh singpuak tawmtawm ki kho thei buang hi. Khaici panin:- Taang, vaimim, uisul, gatam, bal, kawlkai, kawlmim cih khawng bek ne uh hi. Pat a na cin tei uh hangin patkol nangawn om nailo hi. Puansilh niten cih tuan omlo-in, puanza khat a vei leh a tak lam a liangko-ah pai tuakin, a lenuai-ah khihin a kawngah khautangin hen uh a, puan leh pheituamin nei uh hi. Numei te’n nik siing mahmah teng uh hi. Sihzaang numei te’n nikaang, nikpi teng uh hi. Numei peuh mah in puanak bantawng a liangko ciang bek silh uh hi. Puanak khui theipa ni khat tha khatin thalawhin khuisak uh hi. Galhiam lamsang panin lum leh tei nei uh a, zothau mei a hal tawm nei thei ta uh hi. Tuu leh hei lamsang panin, Kawlgam pan a hong suak sik tawmtawm leh Phaipi pan a hong suak sik tawmtawm kizang thei ta hi. Kaikawn kici singgil gelsing ki zang nawnlo buang hi. Bel lam sang panin Dakdungte’ sek leibel ki zang hi. Kuang lam sang panin vongsing leh gelsing sui-in kuangin zang uh hi. Tu hun lai kuangte bang hilo-in, vokkuang limpian a zawl hiuhiau-in sui uh hi. Keu dingin um leh gua a ki phalkham zang uh hi. tua hun laitakin pasalte in tuukbel tep uh a, zoza zang uh hi.\nKizepna lamsang panin khi leh tau milian pian a kisate bek in nei zo uh hi. Khipi tang khat aman ki seh theilo-in, khua khat bangman thei ding ci uh hi. Manpha sak mahmah uh hi. Ki zepna-in numeite in keppi, kepta, siktau, daltau zangin, numei te’n a kiu vuah hakpi ci-in hak tawh kibawl a pum kiukeu khat hi a, a ziat lam leh a vei lam kiu tuak vuah bulh uh hi. Khi tawh kisai-in khimaw lom kici hong suak masa lom khat ciangin zang 15 bang a phate a bucing, a guicing, ci-in sialpi khat mansak uh hi. pasalte in gal leh sa manin a pasal hihna a latsakna–un, akgia sawnkai, mukha siik, vakhu khe a hoih theithei-in zemin, vakhu khebom saiha paakdial tong 8 a nei zote milian mahmah hi a, a tam zaw in tong 2 tong 3 kan nei zolo uh hi. Samat simna lamsang panin, Sai man te’n saidial, sahang man te’n sahang dial, cih bang, Ciingpi man te’n dialvom khat, a hih kei leh nim vomin dialvom khai se uh hi. Sahang, Humpi, man te’n dialsan khai uh hi. Taang 100 ai te’n naang phanin taang 100 ciangin tawn khat, 200 ciangin tawn nih cih bangin khai uh hi. (Taang 100 ih cih pen seu(seng) 100 hi a, seu(Seng) za ciangin tu lai ei bungin bung 300 cihna hi-in Taang 100 neite hau ki sa mahmahin na ai uh hi) Tu lai ei lokho mite in taang 100 cih thadah seng (seu) 10 pianna zong ki kho zo nawnlo a hih manin ih pu ih pate a hat mahmah a hihna uh theihuai hi.\nKhanthuam’ kido pihte pen Thahdo leh Zo hi zaw deuh uh hi. Lushei leh Zahaute tawh a kidona gen taak om kholo hi. Khanthuam’ tapa Kamhau in, Guite tanu tawh a ki ten man hi ding hiam, Guite tawh kidona zong na tam kholo hi. Khanthuam in Pawite’ huhna tawh Thahdo leh Zote na hawlkhia to zelin tua mun leh gamte guite leh Sukte in luahto pahpah uh hi. A hih hangin mallam a atai pawl khatte hong ciahkik thei zel om uh hi. Sukte hausa cih ding bangin hong om ciangin, Khanthuam teek mahmah ta hi. Hih hun pen A.D 1840 kim pawl hi dingin ki ummawh hi. Khanthuam in gimna, tawlna, gentheih haksakna, zawnna ngauna, gilkial dangtakna, haksatna tampi leh mite’ simmawh bawlsiatna tampite’ lak panin, minthanna leh gualzawhna tampi a ngah khit ciangin Mualbem khua-ah si a, Zo ngeina bangin kawsah tampi keng hi. A sih ni-in zongeina bangin nasia takin ki lam a, sih nung a ni kop kimlo-in ki vui hi. Tuck leh Carey in Khanthuam galhang galhat a hihna “The Chin Hills by Carey and Tuck Volume.I.” sungah na ciamteh hi.\nMangkaang galkap maang Col. Johnston in, “Sukte (Tedim ) mite in Chittagong mualtung nisuahna gam lam a om, a thahat mite a hih manun, Shindus mite a hawlkhia mite a hi uh a, galsim uk, galsim siam, galhang thahatte a hi uh hi,” ci-in a pahtawina thu, The north-east Frontier of bengal; Page 163; na sungah na ciamteh hi.\n(Teimei=Meitei gam, Lamtui= Falam gam, cihna hi)\nTaanglai mi minthangte leh mi gualzo, mi lawhcingte’ nuntakna lui ih et ciangin, haksatna tampi na thuak masa phot uh a, a tawpna-ah minthanna leh lawhcinna na ngah pan uh hi. Tu hun ih Christian biakna en mah leng zong, lai siangtho sung a mi minthang ih cih, Moseste, Davidte, Josephte bang zong a khua nungah nakpi in minthangin tu dongin a tangthu a zaknop mahmah hangin amaute thuakna gimnate ih et ciangin en ngam ding hilo hi. Pasian in mi khat a lap toh nop ciangin na mawk lamtoh lo-in haksatna nakpi takin na thuak sak phot se hi. Mite’ simmawhna leh bawlsiatna na thuak leh na lawhcin ding nai mahmah ta hi, ci-in thei in. Pasian in mi thupi khat a hong bawl nop manin Training hong piakna a hi hi.\nHih Khanthuam’ tangthu ih sim ciangin zak nop mahmah a, Pasian in a neu tung a kipan Moseste Josephte mah bangin makai ding, Ukpi ding a ana koih kholhsa ahihna kimu hi. Tangthu zaknop ih cihte pen haksatna tampi a na thuak mite’ tangthu na zaknop pan bek hi. Tua mah bangin nang zong na tangthu a zapnop theih nadingin haksa na thuak ciangin lungkia ken la nakpi takin hanciam teitei in. Tua hi leh nidang ciangin na tangthu zaknop thei pan bek ding hi.\nSource -  Vung Zakham’ tangthu pan a kila hi. Tonzaang Myo.\n Pum Zakham tangthu pan a kila a hi hi. Tonzang Myo.\nBeh Taangthu Taangthu Thuluui/Articles Zomi Paltan (Galkap)\nItem Reviewed: Khanthuam Tangthu – Sukte Gamzai Kipatna Taangthu. Description: Rating: 5 Reviewed By: Cinpu Zomi


url: =Malaysia, Puchong meileng lampi sikzawn tungah pasal khat meileng in taihlum :: ZOMI DAILY\nposted on 1 August 2018 at 9:24 pm UTC+9:30 Lomkholna: Malaysia, News, Sawltak, World\nMalaysia khuasung kikawmna LRT (Light Rail Transit) meileng lampi tungah tuni Wednesday zingsanglam in pasal khat asisa in kimu cih NST pan kiza hi. Tua pasalpa pen Pusat Bandar Puchong LRT panin apamdeuh 100 Meter aki gamlakna meileng sikzawn “Rail Track” tungah asisa in akimukhia ahihi.\nSerdang district police chief Asst Comm Ismadi Borhan in agenkhiatna ah zingsanglam 7:51am hunpawl in hungetna “Distress Call” hongki zasak cihi.\nPolice te aphual ah atun uhciangin meileng sikzawn tungah pasalkhat asisa in na om a, apumpi apuansilh te avelcian uhhangin apumpi tungah bangmah ID “Identification” puak neilo ahih manin, asipa pen kua cih kitheilo hi.\nHihvai tawh kisai in NSTP te’n agenkhiat masakna ah LRT Passenger khat meileng lampi sikzawn tungah kiasuk in, meileng in gawikha in sihi ci’n pulakkhia masa uhhi. Ahi zongin tua aki pulakkhia pen athupiangzia taktak hihtuaklo, meileng lampi sikzawn tungah akiasuk in meileng in agawikha cih hihtuaklozaw hi.\nPolice te’n CCTV Camera footage te a etcian uhciangin tua asipa pen amathu in meileng lampi sikzawn tungah akumsuk kimuthei hi. Tuazawh asawtlo in meileng paiphei ahih manin, gawikha in asi hizaw ci uhhi.\nTua asipa pen midang khatpeuh in abawlsiat, ahih keileh gitloh gamtatna “Criminal Element” cihtezong kimulo hi. Tua ahih manin Police te’n asipa pen zukham in meileng lampi sikzawn tungah akumsuk hiam, ahih keileh amahleh amah asinuam, akisihbawl Suicide nuamin akumsuk hiam cihpen hoihtak kancianding uh kici hi.\nTuapa sihna pen atuahsia in asivat “Sudden death” cihtawh thu kibawl, kiciamteh phot in, aluanghawm pen Serdang Hospital ah asihna ahang kancianding, Postmortem bawlding in kipuaksak hi.\nHih buaina Incident hangin Rapid KL meileng tepen IOI Puchong Jaya leh Pusat Bandar Puchong kikal ziakaisaktuam pahhi.\nRapid KL te’nzong amau ii Company Twitter tungah hihvai tawh kisai in gelhkhia uh a, asawtlo in Official Statement khahkhiading ci uhhi. Sawltak #zomidaily\nPrevious: Malaysia, Sentul aom Motorcycle zuakna meikang, numei khat kangtum\nNext: Ka gensawn ding theikeng


url: =Armenian Tapidaw 1.5 Million Kithalupna ~ Thu Tatuam (Siyin News)\nArmenian Tapidaw 1.5 Million Kithalupna\nWednesday, April 15, 2015 Tapidaw Taw Kisai No comments\n1915 kumh Ottoman emperor (Tulaitak Turkey) lal hun sung, Armenian tapidaw miihing 1.5 million thatlumh ngei hi. Tualaitak Ottoman empire sung ah Armenian te sia million 2 bangh pha in kison aa, tudong Turkey ngamah hi tualthalupna thu taw kisai thuson tu kikhaam hi.\nArmnian te kungah ngupna thu ason masa sia nungzui sawmlenii te sung pan Bartholomew le Thaddeus hi aa, minambup in Jesu nung azuimasa minam ahihang 15 century hun ciang Ottoman Emeror te in zothal uh hi.\nOttoman emperor khutnuai ah aom sung Tapidawte in Muslimte sang shia atamzaw pia sak aa, ngupna thuson khaam citak khaam uh hi. Ahihang Armeniante sia muslimte sang pilzaw, hauzaw, thiamzaw ahikom 1890 ciang ngamuk Sultan Abdul Hamid II in "Armenian te sia vaihawmna ka pia tu aa, abil ah thingkuang ka aw sak tu hi" ci hi.\n1894 - 1896 kilaklaw kumh 2 sung tul tam tatak ma that uh hi,\n1908 kumh ciang "Young Turks" kici pawl in ngam puaphat tu kipan ci paulap aa, tapidawte lametna pia peuma ahihang leilotthu na suak hi.\n1914 leitung ngalpi khatna kipan aa, Armeniante in Turkey te khutsung pan suakta nuam ahikom, Russia te sang pawlpui ci'n kingaw aa,\n1915 April 24, ni ciang Armeniante sung pan mipi, mihaute kaikhawm masa in mongpat that aa, akhuathingbup sim in thatlumh siat aa, ahonpi in sennealngam sung kaplumh uh hi.\nHi hun sungah Young Turks te in “Special Organization,” ci aa, Tapidaw minpu theampo tuisung ah tuita sak, liangna pan sawnsuk, ahitang in mei taw haallumh aa, numeite buan thuakzawk ciang thinglamte tungah kilhlumh uh hi.\n1918 ciang Young Turk lampuite ngallel in Germany ngamah taai aa, Tapidawte athalup nawn ngawl tu kamciam apiak ciang tawlnga pheang hi.\n1922 ciang Amenian akici peuma sia mimal sim 388,000 bekma Ottaman Empire sung om lai bek hi.\nBuanthuakzawk Kilhlup Thuak Armenian Tapidawte\nTulaitak akikoi Mihing 1.5 Million Phawkna Khansuang\n"Kong doksia azo thei po thatlumh ngawl tu"


url: =Pakistan gam ah Bomb puak, mi 11 si ~ TK Lian :: ZOMI DAILY\nposted on 14 February 2017 at 9:29 am Lomkholna: News, Pakistan, Thangkhanlian, World\nFeb. 13, 2017: Zan in Lahore khuapi ah lungphona a kineih lai-in bomb hat mahmah puakkham a, mi 11 kiim a sih banah mi tampi (dozen kici ziau) in liamna tuak hi ci-in ulian ten pulak uh hi. A bomb puahna mun pen Lahore khuapi-a mi tamna mun Mall Road hi a, zatuizuak (pharmacists) ten drug sale law kici zatui man a laih manun provincial assembly building kong ah lungphona a nei lai takun bomb kipuaksak hi.\nPakistan gam pansan Taliban tawh kipawl Jamaat-ul-Ahrar ten hih bomb puak pen ko puahsak hi a, mi 30 kiim liam hi ci uh hi. A liamte lakah media semte khat zong kihel kha hi. Hih thupiang mit tawh a mu ten Al Jazeera newste kiangah a genna uh-ah motor cycle hawl sihpih bomb puaksak khatin policete mawtaw taihsak in Punjab assembly building kiangah a bomb puak hi ci uh hi.\nSihna tuakte lakah police nga kiim kihel hi ci-in Punjab province sunga inspector general Mushtaq Sukhera in ci a, lungphona neite leh police ulian ten kamkupkhawmna a neih lai takun sihpih bomb kipuaksak hi ci hi. Al Jazeera reporter Kamal Hyder in a bomb puahna kiim police ten khakcip uh a, a bomb puak pen hat lua ahih manin kilometres hun khop gamla panin kiza zo hi ci hi.\nLahore khuapi pen nung kim in Easter Sunday in public park ah bomb kipuaksak in mi 70 val a sihna khuapi ahi hi.\nTua loin nung kum August kha-in Quetta ah bomb kipuak a, mi 74 in sihna a tuahna ah Jamaat-ul-Ahrar ten ko gamtatna hi ci uh hi. Source: Al Jazeera and news agencies/ Thang Khan Lian\nPrevious: Valentine’s Day “Lawm kingai te ni” ~ Peter Suumpi\nNext: Taiwan gamsung ah Tour Bus kibung, mi 32 sikhin, 12 liamgawp ~ ZD\nSingapore te Security ki limgin mahmah uh


url: =Topa Zeisu’ lim leh mel pen a kimawk suaih hi lo hi. A kimawk ngah zong hi lo hi :: ZOMI DAILY\nposted on 3 April 2017 at 2:08 pm Lomkholna: Article, Biakna, ZomiQuavadis\nTopa Zeisu’ luang tuamna puan pen tuni ciang dong Italy, Turin khua ah muh theih in om lai hi. Tua luang tuamna puan tungah Topa Zeisu lim leh mel kimu thei hi. Tua tungtawn in a pumpi tunga liamma om khempeuh mipil Scientist te’n hong lak khia uh hi. Hih luang tuamna puan pen kum 10 ah khatvei ta mipi muh dingin kilak khia den hi.\nTua banah Topa Zeisu in singlamteh a puak laitakin Veronica in a maitanga khua-ul luang pen a dialpi tawh va nul sak hi. Tua dial tungah Topa Zeisu in a maitang lim suak sak hi. Tua dialpi zong tudongin om lai hi.\nUm lo phial na hiam? A lamdang nate pen up huai lo phial mah hi. Egypt kumpi si khinte kivuina han pen Pyramid kici hi. Tua Pyramid sungah kum tulnga (5000) aval khin kumpi Faro-te siluang pen sia het lo in kimumu lai hi. Zeisu’ luang tuamna puan pen kum tulnih (2000) val deuh pan bek hi !\nTuma kum zanga (500) laia Malaysia ah hong si Misiangtho Francis Xavier’ siluang zong tuni dong muat nai lo hi. A luang pen Melaca (Malaysia) ah kiphum masa in, tua khit ciangin India gam Goa ah kipua in, tun zong na muh nop leh kimu thei lai hi. A lamdang mahmah khat ah, hih Pasian’ misiangthopa luang hawm pen kum zali (400) a phak dongin a cin leh a sam khangkhang ahihmanin kimet sak den hi.\nIh gennop bulpi in, Zeisu’ lim leh mel ih neihte pen lim suaih siamte in a upmawh suaih uh hi lo hi a ci nuam ih hihi. Tua limte bel lim hilel ahihmanin thupi lua lo takpi hi. Ahizongin nangma lim, lawmte tawh kizaihna foto, innkuan foto, nulehpa foto cihte zong amau taktak ahih nawn loh uh hangin thupisak namel thei sam hivecin, ei hong gumpa leh honpa’ lim leh mel zong zahtaak in thupi bawl zo lehang hoih leh kilawmsa lo na hi uh hiam?\nPrevious: Bizu Hongleng Nekding Om ~ Cin Lian Khai\nNext: Kawlgam, Magway ah Karaoke saikhat meikang in mi 15 si ~ ZD


url: =August 24 khit Kawlgam khuahun ~ Pu Thangboi :: ZOMI DAILY\nposted on 4 September 2021 at 8:46 pm Lomkholna: Myanmar, News, Thangboi\nAciang aciang pan in D-Day bekbek akigen ngeingai laitak in tua ading akimuang pen ahi Beh galkap te’n August 24 ni in thu tangkona khat hong nei uh hi\nHamdai Pah Lian\nBehte’ tangkona ah buainate avenna ding in thagum hatna tawh kido sang in kikamkupna tawh buaina vensak zawk ding in ngetna ahi hi. Misokte akihel in thautawi teng ki kamkup liailiai ding hi ci’n Col Naw Bu in gen hi. D Day vai kikupna bangmah om nai kei ci’n genlai hi.\nEn Zu Zi lampan in zong “Nisim D Day hi” cihbeh sawnsawn lai ahih man in tua a kipan D Day vai hamdai ta hi.\nHih Behte’ thu tangko hun laitak in Sen kumpi’ palai Sun Guoxiang kawlgam ong pai khinkhian ahih lam ki nungtheih hi.\nAmah pen nipi Kal 1 sung taam dipdep in August 28 Ni aciah ahi hi. Aciah khit ciang in ong pailam alang nih un genkhia pan uh hi\nMisok bupa tawh kimu ahih lam genkhia uh hi. Misokte’ lam pan hong paina ahang pen kawlgam ah kilemna a omna ding leh Covid gal dona ding vaite hi ci’n genkhia uh hi. Daw Su tawh zong kimu peelmawh ding in ki ummawh mah taleh tuavai pulak khialo uh hi.\nNLD That Kei Un\nHih Sen palaipa’ hong pai laitak mah in Sen kumpi in misok te’n NLD aphiatmai ding uh pen Sen in phallo cih thu ngaihtak in hong ging hi.\nMisokte’n NLD golum peelmawh ding in leitungbup in a lam-et kawlkal ah hih thu hong ging ahi hi. Hih thu hong gin khit ciang in NLD leh Sen communist party te’ kizopna laite zong hong kilangh khia hi.\nSen palaipa hong paina pen la lepna (song practice) zong ahi hi. Leitungbup in a etcik mahmah ASEAN palaipa kawlgam hong paiding hita ahih man in Sen palaipa la lemkhol a hong pai ahi hi. April 24 ni a ASEAN thukimna nam 5 te sepkhiatna ding zong ahi hi\nASEAN Palai’ Maban\nASEAN Palai Erywan Yusof hong pai ciang in Daw Su te tawh zong kimuh akul ahi hi. Anasepna khempeuh November kha ASEAN khawmpi ciang in report apiak kul ding hi. Alawhcin kei zenzen leh ASEAN khawmpi khit ciang in kawlgam vai saizia ding lampi dang kizong ding hi\nAmah bel ASEAN palai ahihma June kha kipat lam in zong Kawlgam hong paingei khin hi\nSeptember Ni 1 Ni in misok nihna pa Russia pai hi. Tua lai ah kawl lutol minthang mahmah khat ahi Sitagu Sayadaw Dr Ashin Nyanitsara in zong vazui mawk hi.\nHih lutolpa pen aminthang mahmah aki zahtak mahmah khat ahih man in lamdang kisa mahmah hi. Lutolte’ zehtan hun laitak hi sawnsawn ahih man in kawlte heh phadiak uh hi. Uiko ngeuko in ko ziahziah ta uh hi.\nCovid paulap in misok te’n zumte khak toto uh a tutadih September ni 10 dong khaksak lai uh hi.\nZumte kikhak ahih man in amimatte uh zong zum kah theilo hi. Adiak in Daw Su zum apai khakloh kha 2 bang phata hi. Zum paikha kei leh a sitnite tawh kimu khalo ahih man in apualam tawh thu kizalo hipah hi.\nHih zumte akikhak sung in Daw Su leh misokte’ kimuhna thu hong ging zeuhzeuh hi. ASEAN palaipa hong paiteh kihonate alem leh zumte zong kihongta khading hi\nPu Van Thio leh Pu No Than Kap\nKumpi nihna Pu Van Thio pen akumpi inn mah ah nuamtak in om hithiat lel hi. Falam kampau sung ah nainganzi vai ah aminthang mahmah Pu No Than Kap zong misokte’ meeting sapnate ah vakah zel lel hi\nPu Van Thio leh Pu No Than Kap te amipih te’n phunsan hetlo in “Dalan” peuh ci’n koko selo uh hi. “Ong lamkhialhpih kei lua un teh” cilel uh aidiam kitheilo hi. Sian aw lum bang Hong sung in. Lungdam, Mung Laan Thang (Tonzang, Zogam)\nPrevious: USA, Arizona pan Tg. Thang Lamh Khual (Suangdawh, Samte) in hongnusia\nNext: US News Update: September 02, 2021 ~ Thomas Mung\nFacebook neihpa Tangthu Tomno\nChina ah numeikhat in sumbawlna in Cobra Sokval gul tampikhawi\nThupha Natna ~ T. Sawm Lian\nUSA ah Kawlgammi khat mawtaw Accident in si ~ ZD\nZomi te ading nasep “The Loaf Bakery”


url: =[Scam] Your payment information of US$5000 - Zomi Computer and Internet Association\nHome / Scam / [Scam] Your payment information of US$5000\n[Scam] Your payment information of US$5000\nTaang Sianpu May 10, 2012 Scam\nA nuai a bang in lai hong kikhak leh hih pen thu diklo, mi khem te kiang pan hi a, khemna lai ahih ma in thuk kik loh ding bek thamlo in, phiat pah ding pawl ahi hi. Phiat ciang in zong SPAM folder sung ah tuah ding hoih kan lai hi.\nLai hong kikhakna mun pan in undisclosed recipients cih bang hong om leh, tua lai pen nang ma tung ah hong kikhak lian hilo cihna hi pah a, ahih kei leh nang bek hong kikhak hilo a, midang tampite tawh hong ki khakkhawm cihna ahi hi. Sum ngah ding khat pen mi dang tampite tawh hong ki khak khawm ngeilo ding hi cih pen theihsa hi pah hi. Hih bang dan lai i ngah khak leh i thudon loh ding leh, i up khak loh nading deihsakna tawh a nuai a hong khak dan lian in lim tawh kong thuah kawm hi.\nContact Western Union Manager: VAN DER KAAP, Email: <wstn1976@kimo.com> Direct phone numbers is:+971 551 189 953\nMrs Blenda Jane Mc-Donald,Chairperson: Payment Reconciliation Board, UN-IMF


url: =Inntungpan atuahsawm nupikhat apasal in asampan manin honkhia ~ ZD :: ZOMI DAILY\nInntungpan atuahsawm nupikhat apasal in asampan manin honkhia ~ ZD\nposted on 8 February 2017 at 1:47 pm Lomkholna: China, News, Sawltak, World\nChina ah nupikhat innsangdawnpan Suicide dingin atuahsawm laitak apasal in anunglam panin asam tuktum pan namankha bilbel ahih manin akiatsukding pan honkhiathei cih South China Morning Post pan kiza hi. China, Shiquan County, Shaanxi Province sungah Sunday ni thupiang ahihi.\nTua nupinu pen inndawn panin alenkhiatlian laitak in apasal in asam panin nalenkhia a, ahuhding in Police te atunma Minute 3 sungbang asampan lencip hi. Apumpi pen innsangdawn ah kikhai lenglai in, akhe in Pipe khat sikkha bilbel ahih manin kiasuaklo in kilen cipsuak uhhi. Police te atun ciangin amau huhna tawh ki kaikhia, ki honkhiathei uhhi.\nNupinu pen kum 30 gualpawl hi a, atuahsawmna innpen Pi 65 (20 Meter) bang asang ahihi. Hihte nupa in innsangdawn penpen ah aom uh cihi.\nZuo Yu kici Police Officer pa ii genkhiatna ah “amun katun uhciang in nupinu pen apasal in adek tuktum sampanin man hi. Ahi zongin akhutte khamtuak mahmah a, akhutpan khahsuah dekdekta hi. Themciklik ziakailai hile ung, apasal in lenkip zonawnlo in azipen anuai ah kiasuk tading hi ci’n genkhia hi.\nPalik pa genbehna ah nupinu ii apumpi pen Pipe tungahzong ki ngahkha ahih manin, apasal in asampan in alenkipzo cihi.\nAzi in ahihleh “hong khah lel in” ci’n kitom in awngsuasua cilaideep hi.\nNewspaper te genkhiatn ah mihingsam zang 2000 in 30kg agik khouhzo ci a, ahi zongin asamzang in akhouh zongin aluvun cidamna, khauhna tawhzong kisaiding cihi.\nUkdan zong atuamtuam hi ei maw ZD Sawltak #zomidaily\nPrevious: Christian Hymn te’ tangthu: Nong Deihna Mun Peuh-ah Pai Ning\nNext: UNHCR zumpi pan Malaysia Refugee tetung zaksakna (08 Feb 2017)\nMyanmar gamsung biakna dinmun tena ah Buddhist te kiamsuk lamah khangto\nCNF te ong busak tungtawn aa a lungngaih huai thupithuk pawl khat


url: =Christian Hymn te’ tangthu: Lamdang Lua Hi, Ong Hehpihna :: ZOMI DAILY\nChristian Hymn te’ tangthu: Lamdang Lua Hi, Ong Hehpihna\nposted on 31 December 2016 at 3:00 am Lomkholna: Article, Biakna, Hymn, Zamkhatkham\n(Khangtangthu Masa 17:16,17)\nFrom Carrell and Clayton’s\n“Virginia Harmony,” 1831\nEngland gam Olney biakinn huang sunga om han-a granite mualsuang tungah, “John Newton, lai-at, hunkhat lai-a thu um lo mi le pumpi kideek lo-a a uangtatmi, Africa gama sila mante’ nasempa, i Topa leh i Honpa’ lainatna kicing in kemin, samkik-a, a mawhna khempeuh maisakin sawtveipi sung suksiat a sawm tua Upna thu hilh dingin a koih pa” ci-in lai kigelh hi. A sih ma-a amah mahmah in a gelh hih teci panna in 18th century lai-a evangelical thuhilhsiapa John Newton’ nuntakna tuampian zia hong lak hi.\nJohn Newton kum 7 zong pha nai pha lo-in Pasian um mahmah a nu in sihsan hi. Sawtpi mah dam lo-a om ahih manin a sawt lo-in si ding cih kithei hi. Tua hi a, a sih ma-in a tapa Laisiangtho tampi muam hi. A pa in zi a neihkik khit, inn pan pialkhia-a pilna tawlkhat sung a sin khit, kum 11 a phak ciangin a pa’ tembaw zui-in tembaw nasep kipan hi. Tembaw zuih a kipat cil lam-in gitlohna leh zunek sanekna vive-in a hun bei hi. Tembaw tuamtuam ah nasem-a, Africa gam sung leh tuikulh pawlkhatte ah sila lei mite’ kianga zuak ding sila tampi a mat khit ciangin, ama’ sila pua tembaw uk captain suak hi. Gen zong a kul vet lo, Africa gam pan mivomte man-a America leh West Indies gamteah lokho ding sila-a a zuakkik mawk uh bel mihing’ tat dinga kilawm lo nasep ahi hi.\nMarch 10,1748 ni-in Africa gam pan England gam a ciahkikna uh tuipi tungah huihpi tuakin simang dingin kithawi uh hi. Newton in Thomas A. Kempis’ gelh Imitation of Christ kici laibu a simsim laitak ahi hi. Kempis (1380-1471) pen Dutch priest khat hi a, the Brethren of the Common Life kici pawl mi ahi hi. Tua laibu tuni dongin kikhenkhen lai hi. Tua huihpi lau huai mahmah leh tua laibu sunga kigen thute in ni khat ni cianga Newton in Zeisu Khazih a Honpa-in sanga a pianthak nading khaici suak hi.\nTua khit zawh kum tam simsim sila pua tembaw uk captian mah semsem lai hi. Tembaw tunga mite’ nuntakna a nuamzaw dingin hanciam a, tua tembaw-a nasem lungsim khauh mahmah mi 30 te’ ading Nipi Ni simin biakpiakna kikhop bawlsak hi. A tawpna ah tua bang nasep pen mihing vai lo cih tel semsema, sila zuakna langpanin thu bang gen ta hi. England gamah ciah-a, February 12, 1750 ni-a a tenpih a zi tawh nuamtakin om uh a, Port of Liverpool ah kum 9 sung lai-at (clerk) sem hi. Tua hun sungin lungdamna thu gen ding leh Pasian’ nasem dingin Pasian’ sapna ngah-a, lai nakpi-in sim hi. Evangelist George Whitefield leh John Wesley leh Charles Wesley-te unau in panpih mahmah uh hi napi, Anglican pawlpi pan paikhiat sawm lo zaw-in pawlpi sung mah ah sem hi. Ama’ kum 39 a phak ciangin Anglican pawlpi sungah ordination kipia a, England gam Cambridge gei a Olney ah pastor sep kipan hi. Kum 15 sung, 1764 pan 1779 ciang, a nasepna lawhcing mahmah hi.\nA nuntak zia leh a pianthakna teci a pannate muibun mahmah a, ama’n zong tua thu mah gen pahpah hi. Biakinn-a thu a hilh bek hi lo-in khua kiim khua paam ah inn gol khatpeuh a muh ciangin thuhilhna-in zang den hi. Tua hun lai-a Anglican pastor-te’ tatzia hi het lo hi. A thuhilhna peuh ah “Tembaw Captain Piangtakpa” thugen ngai dingin mi tampipi kikhawm den uh hi.\nOlney Pawlpi ah a sep lai-in tua bangin thuhilhna tuamtuamte a zat banah Anglican pawlpi dangte’ zat Sternhold and Hopkins Psalter kici labu sunga Late zang lo-in lungsim takpi-a a gen a thuhilhna tawh kituak hymn-te sa zaw uh hi. Sak ding la a kicingin a muh zawh loh ciangin amah mah in phuaka, a vengpa William Cowper zong cial-in 1779 kumin Olney Hymn kici labu khat khenkhia uh hi. Tua labu sungah la dawng 349 om-a, dawng 67 te Cowper’ phuah hi a, a dangteng Newton’ phuah ahi hi. A deihna bulpi uh, Newton’ thumapi sunga om bangin, “thu ummite’ upna leh kihehnepna khantohsak nopna” ahi hi.\n1947 kuma kipanin Olney Church ah zatdan tradition khat phuan uh hi. ‘Lent’ kipat ma Nipi zawh ni nihni-in (Shrove Tuesday) kum sima a bawl uh “annual pancake race” tai kidemna bawl uh hi. Pawlpi sunga numeite in a kam vuah mohpheng pet kawmin khua lai pan hong taii uh a, Olney biakinn a tun uh ciangin a khatna ngahte’ min kipulaaka, tua teh pawlpi bup in “Lamdang Lua Hi, Ong Hehpihna’ (Amazing Grace) leh Olney Hymn sunga late sa zuahzuah uh hi.\nOlney pan a khawl khit ciangin a nuntakna a omlai kum 27 sung London-a St. Mary Woolnoth Church ah pastor sem hi. Ama’ tungtawna piangthakte’ lakah East Indies ah missionary-a pai Claudius Buchanan leh Laisiangtho hilhcian gelhsia Thomas Scott-te minthang mahmah uh hi. Tua hun lai mah in sila zuakna a kiphiat nadinga thugengen Wilberforce tawh hong kipawl uh a, Newton’ sih kum 1807 kum lianin British Parliament in amau’ uk sung khempeuh ah sila zuakna phiatbei hi.\n1790 kumin kum 40 sung a koppih a it mahmah a zi cancer natna-in si hi. Mary pen amah a it taktak, a thanem cianga tha a guan den hi-a, a sih mawk ciangin zi neikik lo-in kum 17 sung meigong-in om hi. 1893 kumin John Newton leh a zi Mary-te’ guhsiate kikaikhawm-a Olney biakinn huang sunga hanah kivuikhawm hi. Tua lai ah mualsuang khat kiphut-a, tuni dongin om hi.\nKum 82 pha a a sihkhiat dongmah, John Newton in a nuntakna a khel Pasian’ lainatna leh hehpihna lamdangte lungngaingai-in lamdang a sakna peeng thei lo hi. A sih madeuh-in pawlpi sunga thusapa in John Newton a ci lah dam nawn lo, a mit leh a lungsim mahmah zong hat nawn lo ahih teh pension la mai leh ci-in gen kha zenzen-a, “Bang e, Africa gama Pasian’ min a daisak, tu-a puteekpa pau thei lai pipi-in khawl ding maw?” ci-in dawng hi. A sih madeuh mah in a thugenna ah “Ka lungsim hat nawn het kei, na khempeuh phial mangngilh keii ta ingh, ahih hang hih thu nih phawk gige ingh: Kei mawhna lian a neipa ka hi a, Khazih pen a lian Honpa ahi hi”ci-in gen hi.\nA gen nop khempeuh a khin hiau bel a la phuah “Lamdang Lua Hi, Ong Hehpihna” ahi hi. A cil-in taang 6 pha a, “Faith’s Review and Expectation” (Upna Etkikna leh Lam-etna) ci-in thulu kipia hi. Khangtangthu Masa 17:16,17 kibulphuh ahi hi. A kiletkhia ngei lo Newton’ phuah tua taang thumte hi bang ahi hi.\n1. The Lord has promised good to me,His word my hopes secures;\n2. Yes, when this heart and flesh shall fail, and mortal life shall cease;\n3. The earth shall soon dissolve like snow, the sun forbear to shine;\nA la-aw, “Amazing Grace” pen America gam a kisat cil lai-a kisasa American folk melody khatpan-a kila ahi hi. Lokho mite’sak “Loving Lambs” kici la-in kisa masa a, 1831 kuma Winchester, Virginia a kikhen James P. Carrell leh David S. Clayton-te’ kaihkhop The Virginia Harmony kici labu sungah hih la-aw kihel masapen hi. America gam khanglam-a kikhen labu peuhmah ah kihel den hi. “Glorious Things of Thee Are Spoken” (Pasian Khuapi Zion- Xtian. la No. 311) zong John Newton’ phuah mah ahi hi.\nPrevious: Geneva thukimna tawh kisai tawmkhat (Geneva Convention) ~ Tual Khan Suan\nNext: Hallo Zogam – 6 ~ T. Sawm Lian


url: =General Aung San leh Deng Xiao Ping te hong lak makaihzia ~ Khup Lian Thang :: ZOMI DAILY\nposted on 8 April 2018 at 8:17 am Lomkholna: Article, Khuplianthang\nGalpi nihna hun sung 1942kum, Japan leh Kawlte kipawl in, Kawlgam pan in Mangkangte nawtkhia uh hi. Leitung galpi ah Japan te in gal hong lel hiaihiai in, 1945kum ciangin Mangkang te zong Kawlgam ah hong lutkik in Japante nawtkhia leuleu hi. Tua hun laitak in General Aung San leh Mangkang galkap mang ahi Field Marshal William Slim te hong kimu uh hi. Japante in gallel in Kawlgam pan pusuah khit lian hun in akimu uh ahi hi. William Slim in Aung San akimuh pihna ahangpen , Kawl galkapte a akihtak hang hilo in, ahih hangin amau Mangkang te nasepna khatpeuh hong nawgkai sakzo thei ding ahih teh amakai pa tawh kimu in Mangkang te deihna bangin aom na dingun thu apia nuam ahi hi.\nGeneral Aung San zong pen a Japante galkap puan mah kithawi siset sa in William Slim kiangah hong pai hi. Aung San ahih leh amah leh amah kiniam khiatzaw hetlo in, William Slim tawh a kikim bangin awmpho sa in thu hong gen hi. Bang hanghiam cih leh amah leh amah Kawl mite tangin apai in ki ngaihsun ahih manin lau hetlo in tangtak in ding ngam hi. Aung San in Mangkang galkap te leh Kawl galkap te ki pawl (Alliance Force) in a kalsuan khopna dingin thu hong gen hi. Tua ciangin William Slim in “ No Kawl galkap te kong kisam kei hi. Hih Japante zong, ko ii thatawh a dong hi lel ung. Nung lam in ko Mangkangte hong nawtkhia in Japan te tawh akipawl ngei na hih na hangin tu mahmah in zong hong man in thong ah hong khia thei ing” ci-in dawng kik hi.\nGeneral Aung San in “Tua bangin hong manlo na hihna hong thei ing, banghang hiam cih leh nang pen British u lian kaht na hi hi (British te mi thupi, thuman takin gamta aci nuam hi.) ci-in dawng kik ziau hi. William Slim in zong Aung San lungsim puakzia siangtho leh it huia sa mahmah hi. William Slim mah in “A bangci na hiam, gal a zo ka hihna hanga hong pawlpih nuam hilel lo na hiam?” acih leuleu leh Aung San in, “A gualzo hi kei le uh cin kua hoh hih bangin nang kaingah hong pai ding hiam?”ci-in na dawng kik sawnsawn hi. William Slim in zong Aung San ii lungsim siangthona, agam leh minam ii phattuamna ding ahih nakleh ama dinmun a ngaihsutna khatbek len tentan lo-in, akilawm a kituak in a kalsuan theihna amuh ciangin pilsa, thupi sa in zahtak semsem hi.\n1939kum in Communist Party of Burma (CPB) a kiphuat cil-in amakai leh apan khia sungah Aung San zong kihel hi. Bek thamlo in CPB ii amasa pen General Secretary zong amah mah hi lai hi. Tua laitak in Kawlgam a dingin Communist ki-ukna tawk kalsuan leng hoih pen leh kituak pen ding cih um ahih manin tua tawh kipan khia ahi hi. Ahih ahangin suahtakna la dingin mualtung mite tawh gamkhat in dinkhop ding hong hanciam ciangin Communist ki-ukna tawh kalsuan ding pen gen-in neinawn ta dello hi.\nFederal Democracy tawh kalsuan dingin hong vaihawm hi. Tua mah bangin zong ama om nawnloh, suahtakna ngah tak ciangin zong Federal tawh ahih loh hangin Democracy ki ukzia tawh Belpawl gam a kalsuan nangin khaici na khia zo veve hi. Tua ahih leh Aung San in Communist ki-ukzia hoih a sa nawnlo hiam? 1940kum in Gamvai kalsuan akikhel nang ngimna tawh mundang gamdang pai in, tua sungin a tuahkhak thute hangin Communist ki-ukzia hoih asa nawnlo hiam? Hoih sa veve mah ta leh, Kawlgam ii zia tawh kituak nawnlo dingin mu ahi hiam?\nBangbang ahih zongin akician mahmah khat ah, hun khat lai-in thuman asak leh hoih asak ama ngaihsutzia dinmun (Ideology) pen, khuahun leh kim le pam tawh kituak in a khel thei makai khat ahihna ki lang a, ama sialsa Democracy mah bulphuh in aki kalsuanna hangin, hun tawmvei sung mah Belpawl gam pen leitung ah gam nuam khat dinmun tunpih zo hi. (1962kum khitteh galkap ten thuneihna la, tua hangin tuni dong gam zawng pen suak)\n1949kum pan in Sente makaipi Mao Ze Dong in Communist ki-ukzia tawh Sengam kalsuan pih-a, ahih hangin ama deihna leh ama ngaihsut zia bek bulphuh tentan in amakaihna hangin Sengam pen khangto theilo in gam zawng mahmah khat suak uh hi. 1976kum in Mao Ze Dong hong sih ciangin Deng Xiao Ping leh alawmte hong thahat in, Sengam kikhel na ding, tua azatsa uh ki-ukzia leh sumbawl zia te, lem sa lo in lamthak hong sial in hong kipan uh hi. Sengam pen a gam lah zai mahmah in mimal zong tam mahmah uh hi.\nCommunist Party khat bek tawh dinguh ahih manin a gam a zawng zenzen hangin thakhauh mahmah leh leitung bup in kikihta veve khop dinmun ahi hi. Bek thamlo in leitung ah a khangto masa, ahau masa, apil masa minam cih bangin ki sialhpih ki phatsak pih ding tangthu hoih tampi anei minam te ahi uh hi. Kum tul tampi tampi anei minam leh gam khat a hi hi. 1976-78kum pawlin a gam mimal pen 900million val bang pha hi. A langkhat ah Singpore in abeisa tangthu hoih tangthu limci bangmah neilo hi. Hunkhat lai in Sengam pan sum thalawh dingin gamdang akuan khia Sen mite kituahna gam neu ciklik khat ahi hi. 1978kum pawl in Singapore mimal pen 2.3 million bek pha hi.\nAbei sa tangthu tuanthu te ah bangbang ahi zongin, tu laitak in ahih leh Singapore te khantohna zia amuh ciangin amau tungpan pilna lak dingin Sengam makaite in khensat uh hi. Sengam makaipi Deng Xiao Ping in, Singapore te khantohzia te a kan dingin mi tampi tak 1978kum pan ki pan in paisak ziahziah hi. Amah mah in Singapore te makaipi Lee Kuan Yew tung pan in pilna ngaihsutna hoihte tampi la in, Sengam akhantohna dingin hancaim hi.\nHih ci et leng hih zahtak-a alian mahmah Sengam Sen kumpi ten, gamneu mahmah khat ahi Singapore (Sengam mite in amau Sen mite makaih gamdang gamte – (Singapore, Hongkong, Macau, Taiwan) pen en pi vetlo, amau Upi aa kituat den uh hi) te tung pan ngaihsutna la,sumbawl paibawl zia te et-teh , Singapore te tungpan pilna sin dingin a pai ngiat uh pen a lamdang mahmah ahi hi.\nKi hihsakna ki phatsakna te om vet lo in, a theizaw a pilzaw a khangto zaw te tungpan in sin ding kan ding pen haksa sa vetlo hi. Lungsim siangtho taktawh ki niamkhait sa in, Singapore makaite tung pan in ngaihsutna ngen ngam lel hi. A gam uh a zawng a khangto hetlo ahihna zong sianggen gam lel a, ahi pen ahi bangin sang thei hi. Amau upi hihna, amau leh amau thupi aki saknate, nidang lai-in leitung ah gamhau pen leh apilpen gam khat ahihna, cihte gengen selo in tu laitak adinmun uh ki thei mahmah uh hi. Sengam ii mailam ding bek en in, a kisam bangbangin akikhel theih ding haksa a salo makai hoih a neih na hangin , ong khangto henhan in tu in leitung ah gamhau pen nihna hita ziau hi. Kum 30 val sungin na tampi kikhel ziau hi.\nZomi makai nautang mimal kim ciat in zong, a makaih kipawlna or pawlpi , gam leh minam makai in a om lai takin, a tunga General Aung San leh Deng Xiao Pingte bangin\n1) Lungsim puakzia te tangin a siangtho sitset ding thupi mahmah hi. Gam leh minam pihte’, a pawlpi mite’, a innkuan pihte’ mailam nuntak khuasakna akhantohna ding ahih nak leh lungsim siangtho sak in ki niamkhiatna mah bulphuh in a kisam bangbang in ma anawt ding uh thupi ding hi.\n2) Sen makaite in kum kul tampi tangthu aneihna uh, hun hat lai in leitung ah ahaupen apilpen ngeite ahih na uh, agam zaina ami tamna uh, cihte tungah kisak theih pih dihdih lo hi. Tu laitak amau dinmun amau hihna, a zawnna panin a suahtak na dingin pilna siamna akisapna pen ki niamkhait tak in sang thei uh hi. Amau dinmun leh amau muhna bek ah om tentan se lo in, a gam mite a mipite mailam khantoh phattuam na ding lianbek mitsuan in nei lian uh hi. Zomite in pilna in laktheih ding thupi mahmah hi.\n3) Sente makaite in in Singapore makaite’ ngaihsut piaknate leh Singapore te tungpan in pilna la-in tua tawh agam uh akalsuan pih mah bangin, Zomi makaite, kipawlna pawlpi leh innkuan lutang te in kisam bangin kiniam ngiat ding thupi mahmah hi. A thei a pil a siamte tungapn pilna la in, amau lamlahna tawh a kalsuan theih dinguh thupi mahmah ding hi. Mihing in kicinna anei hetlo namte hi in, na khempeuh a theithei namte hilo ihih manin, ahoih zaw ding ahih nak leh a tawntung in a kikhel thei mi khat na hih ding thupi mahmah hi. Lungdam, Khup Lian Thang\nPrevious: Malaysia, Karak – Kuala Lumpur lamzikpi tungah mawtawpi 2 kiphukha, mi 1 si in 13 liam\nNext: New York aom President Donald Trump ii neihsa Trump Tower meikang leuleu\nJohn 12:24 Generation ~ Dr. Ngul Khan Pau\nMalaysia tuitung ah akilam khuaneu khat meikanggawp in mi 1500 te’n innneilo in cimawh